text:
November 27-December 3
NAHUM 1–HABAKUK 3
Dwom 129 ne Mpaebɔ
Nnianim Nsɛm (Simma 3 anaa nea ennu saa)
BIBLE MU AKORADE
“Kɔ So Ma W’ani Nna Hɔ, na Keka Wo Ho wɔ Nyankopɔn Som Mu”: (Simma 10)
[Yi video a yɛato din Nahum Nhoma no Nnianim Nsɛm.]
[Yi video a yɛato din Habakuk Nhoma no Nnianim Nsɛm.]
Hab 2:1-4—Yebenya yɛn ti adidi mu wɔ Yehowa atemmu da a ɛreba no mu a, ɛsɛ sɛ ‘yɛkɔ so twɛn saa da no’ (w07 11/15 10 ¶4-6)
-
Tweetwee Bible Mu: (Simma 8)
Hab 3:17-19—Ɛwom sɛ ansa na Harmagedon bɛba ne bere a aba no, yebetumi akɔ ahokyere mu deɛ, nanso awerɛhyem bɛn na yebetumi anya? (w07 11/15 10 ¶11)
Dɛn na nnawɔtwe yi Bible akenkan ama woasua afa Yehowa ho?
Bere a wotweetwee nnawɔtwe yi Bible akenkan mu no, ade foforo bɛn na wuhui?
Bible Akenkan: (Simma 4 anaa nea ennu saa) Hab 2:15–3:6
MA W’ANI NKU ASƐNKA HO
Nsrahwɛ a Edi Kan: (Simma 2 anaa nea ennu saa) hf—Yɛ sankɔhwɛ ho nhyehyɛe.
Sankɔhwɛ: (Simma 4 anaa nea ennu saa) hf—Woadi kan de nhomawa no ama osuani no wɔ nsrahwɛ a edi kan no mu. Yɛ sankɔhwɛ.
Ɔkasa: (Simma 6 anaa nea ennu saa) w16.03 3-5—Asɛmti: Wubetumi Aboa wɔ W’asafo Mu?
KRISTOFO ABRABƆ
“Nsakrae Ba W’asetenam a, Kɔ So Ma W’ani Nna Hɔ na Keka Wo Ho wɔ Nyankopɔn Som Mu”: (Simma 15) Ɔkasa ne nkɔmmɔbɔ. Yi video a yɛato din Yegyinaa Pintinn Honhom Fam Ɛmfa Ho sɛ na Yɛretu Akɔtena Beae Foforo.
Asafo Bible Adesua: (Simma 30) kr ti 22 ¶1-7
Ntĩmu ne Nea Yebesua Nnawɔtwe a Edi Hɔ (Simma 3) Bɔ anuanom amanneɛ sɛ Nyan! a yɛde bɛma wɔ December mu no, n’asɛmti ne “Wiase no Agye Nsam Anaa?” Nsɛm a yebetumi aka ho video a yɛbɛhwɛ no nnawɔtwe sɛ nnɛ no, efi November 30 no, ɛbɛba JW Library so. Adawurubɔfo nyere wɔn ho sɛ wɔde bɛma nnipa pii.
Dwom 142 ne Mpaebɔ


c: text/html

text:
ASƐM A ƐDA SO
Ɛbɛyɛ Dɛn na Asomdwoe Aba Nnipa Ntam?
Ná Frank ne Jerry te fɛfɛɛfɛ kɔsii sɛ Jerry too parti anadwo bi. * Ná dede no ano yɛ den, enti Frank kaa ho asɛm, ɛnna Jerry bo fuwii. Ɛde akasakasa baa wɔn ntam, enti ná obiara mpɛ ne yɔnko anim ahwɛ.
FRANK ne Jerry nyinaa anyɛ no yiye. Sɛ asɛm ba nnipa mmienu ntam a, nea ɛtaa ba ne sɛ, obiara bo fuw, na obiara prɛ asɛm no to ne yɔnko so. Sɛ asɛm no ka hɔ saa a, wɔn ntam bɛtumi asɛe.
Nea yɛreka yi, ebia ebi ato wo pɛn, na anyɛ wo dɛ! Nea ɛwom ne sɛ, yɛn mu dodow no ara pɛ sɛ yɛne nnipa nyinaa tena fɛfɛɛfɛ. Yɛyɛ nnipa yi deɛ, ɛyɛ dɛn ara a, asɛm bɛsi. Enti sɛ asɛm si yɛne obi ntam a, ɛbɛyɛ dɛn na yɛatumi ne onipa no atena asomdwoe mu? Yɛbɛyɛ dɛn ayi ne ho asɛm afi yɛn mu na yɛagyae ama no aka? Yɛbɛtumi de abotare asiesie asɛm no anaa?
Yɛnhwɛ Frank ne Jerry asɛm no. Wohwɛ mu a, nneɛma bebree na ɛkeka boom maa wɔn ntam sɛee: (1) Jerry annwen Frank ho, (2) bere a Frank nso rekɔka ho asɛm no, wanto ne bo ase, enti ɛhaw Jerry, (3) wɔn mmienu nyinaa, obiara bo fuwii, (4) na obiara mpɛ sɛ ɔgyae asɛm no mu.
Nanso akyiri yi ntease yɛɛ adwuma. Wɔn mmienu nyinaa, obiara gyaee asɛm no mu maa asomdwoe bae. Ɛdɛn na ɛboaa wɔn? Afotusɛm bi wɔ hɔ a nnamfo pii de asiesie wɔn ntam ama wɔn adamfofa no mu ayɛ den akyɛn kan no. Saa asɛm no na Frank ne Jerry de yɛɛ adwuma.
Saa afotusɛm no, ɛwɔ nhoma bi mu; saa nhoma no, wobɛnya bi wɔ wiase baabiara. Nhoma no ne Bible. Etu yɛn fo sɛ yennya suban a ɛbɛma yɛayɛ asomdwoe nnipa na yɛn anom kasa ayɛ dɛ. Saa suban no bi ne nhumu, ntease, ayamye, ɔdɔ, ne abodwokyɛre.—Mmebusɛm 14:29; 1 Korintofo 13:4, 5.
Nnipa dodow a Bible atumi asesa wɔn no, emu mmienu pɛ na yɛaka yi—Frank ne Jerry. Bebree wɔ hɔ; ebinom mpo deɛ, na subammɔne adidi wɔn mu, nanso Bible atumi atu ase. Yɛnhwɛ Robert; ɔte Australia. Ná ne koko haw no paa, nanso otumi gyaee. Nelson nso te Timor-Leste; ná ɔtan adidi ne mu yiye; ɔno nso tumi yii saa subammɔne no fii ne mu, na obi a na ɔne no te adowa nwoma so mpo, otumi faa no adamfo. Bible boaa Robert ne Nelson sɛn? Nyan! kyerɛwfo ne wɔn twetwee nkɔmmɔ.
NSƐM A WOBISABISA 1
ROBERT, ka wo ho asɛm kakra kyerɛ yɛn.
Efie a yɛtetee me mu no, ntɔkwaw nko ara. Ná me papa koko nyɛ koraa, na na ɔtaa hwe me. Ɛtɔ da a ɔhwe me ara ma mogya pram me anaa metɔ mum. Enti me nso minyinii no, na me koko nyɛ, na na mepɛ aturuturasɛm. Meyɛ abarimaa no, mikotwaa mfe mmienu wɔ nkwadaa-bɔne sukuu. Akyiri yi meboroo obi pirapiraa no na ɛde me kopuee afiase. Bere a yeyii me no, mekɔɔ Australia sɛ merekɔhyɛ abrabɔ ase.
Wokɔɔ hɔ no, ɛboaa wo ma wosesaa wo suban?
Ɛboae kakra, nanso Bible a Yehowa Adansefo ne me suaee na ɛboaa me paa. Nanso ɛwom ara na m’abufuw no aba; ɛba saa a, m’abam bu ma meyɛ basaa. Da koro, metenaa ase dwennwen Mmebusɛm 19:11 ho. Ɛka sɛ: “Onipa nhumu twentwɛn n’abufuw ase, na ɛyɛ anuonyam ma no sɛ obebu n’ani agu bɔne so.” Ná mepɛ sɛ minya nhumu, enti mibisaa me ho sɛ dɛn na ɛma yɛn bo fuw, keka nsɛm, na yɛyɛ nneɛma bi? Enti nkakrankakra mebɛtee nkurɔfo ase, nyaa wɔn ho koma, na na ɛnyɛ den sɛ mede bɔne bɛkyɛ.
Deɛ woreka yi, wobɛtumi ama yɛn nhwɛso?
Mekae sɛ da bi meyɛɛ ade maa m’adamfo bi bo fuw me; manhyɛ da nanso ɔkaa m’anim wɔ nnipa mu. M’ani wui paa! Nanso mekaee Bible mu asɛm bi. Ɛka sɛ, “Mommfa bɔne nntua obiara bɔne so ka.” Enti ɛhɔ ara na mepaa no kyɛw. (Romafo 12:17) M’adamfo no bo dwoe no, mekɔɔ ne nkyɛn. Mebɛn no no, mihui sɛ sɛɛ na nneɛma nkɔ yiye koraa wɔ n’abusua mu. Yesiesiee yɛn ntam, na ɔkyɛɛ me koot fɛfɛɛfɛ bi. Bere a oguu m’anim ase nnipa mu no, sɛ me bo fuwii sɛ kan no a, minnim nea anka ebesi.
W’abusua mu nso ɛ, ɛyɛ dɛn na asomdwoe tena mo ntam?
Me ne me yere wɔ babarima a wadi mfe 20. Ɛtɔ da a akasakasa krakra ba yɛn ntam, sɛnea ɛkɔ so baabiara no. Nanso masua nneɛma pii wɔ Bible mu. Baako a menkɔ nnyaw koraa ne, “mepaakyɛw anaa manhyɛ da.” Mahu sɛ, sɛ akasakasa ba nnipa mmienu ntam na baako tumi pa kyɛw a, ɛma asɛm no twa.
NSƐM A WOBISABISA 2
NELSON, w’anim tew paa na wopɛ nnipa. Nanso kan no, na ɔtan adidi wo mu. Anaa ɛnte saa?
Ɛte saa paa! Meyɛ aberante no, mekɔdɔm amanyɔkuw bi, na na yɛne aban no ani nhyia koraa. Afei nso mantam a mete mu no, na amanyɔkuw bi repɛ tumi wɔ hɔ; ná me ne wɔn mfa-ha-nsene-ha koraa. Ná mepɛ sɛ mihu ntɔkwaw ko paa, enti misuaa karate na sɛ obi gyigye me a, maboro no.
Dɛn na epusuw wo ma wosesae?
Mifii ase suaa Bible de emu nkyerɛkyerɛ bɔɔ me bra. Nsɛm mmienu a ɛkaa me koma paa ni: Baako ka sɛ, “Biribiara a mopɛ sɛ nnipa nyɛ mma mo no, mo nso monyɛ wɔn saa ara.” (Mateo 7:12) Nea ɛtɔ so mmienu ka sɛ, “Dɔ wo yɔnko sɛ wo ho.” (Mateo 22:39) Yehowa Adansefo na ɛkyerɛkyerɛɛ me Bible no, mihui sɛ wɔdodɔ wɔn ho paa; wufi he o, wufi he o, wɔmfa ho. Ná mepɛ sɛ meyɛ sɛ wɔn. Mihu sɛ mitumi sesae efisɛ wɔn a kan na wɔnim me no, wɔhu me a na ɛyɛ wɔn nwonwa paa, na na wɔnsuro me bio.
W’abufuw no san baa bio?
Aane, nanso amma nnipa mu. Ɛtɔ da a na mintumi nhyɛ m’abufuw so wɔ fie. Enti mekae sɛ da koro mpo deɛ, me bo fuwii araa ma mebɔɔ me yere; minuu me ho paa. Me yere nso de kyɛɛ me, enti mewe hinam so sɛ meremma me bo mfuw saa bio.
Wose eduu baabi no na nkurɔfo nsuro wo. Dɛn na ɛkyerɛ saa?
Sɛnea maka dedaw no, na me ne amanyɔkuw bi ani nhyia koraa. Da bi me ne owura bi a odi amanyɔkuw no mu tintimman hyiae; yɛfrɛ no Augusto. Ahyɛase no, na ɔhwɛ me mmienu mmienu. Nanso metew m’anim kyeaa no fɛfɛɛfɛ, na meka kyerɛɛ no sɛ nea atwam no, yɛmma entwam. Meka kyerɛɛ no sɛ ɔmmra fie. Ampa ara ɔbae, na ohui sɛ m’asesa koraa. Ne ho dwiriw, enti ɔno nso fii ase suaa Bible. Seesei a yɛrekasa yi, Augusto yɛ me yɔnko berɛbo san yɛ me nua Kristoni.
“Mo ne Nnipa Nyinaa Ntena Asomdwoe Mu”
Nneɛma a ɛda akasakasa ba nnipa ntam dɔɔso. Nanso ɛnyɛ nnipa nyinaa na ɛpɛ asomdwoe. Enti Bible tu yɛn fo sɛ: “Sɛ ɛbɛyɛ yiye a, mo fam de, mo ne nnipa nyinaa ntena asomdwoe mu.”—Romafo 12:18.
Nnipa a yɛaka wɔn ho asɛm no yɛ adanse a ɛkyerɛ sɛ Bible mu afotu boa nnipa paa. Bible mu afotu wɔ tumi, enti sɛ yɛde bɔ yɛn bra a, subammɔne biara a “agye ntini” yɛn mu no, ɛbɛtumi ‘atutu agu.’ (2 Korintofo 10:4) Afotu a ɛwɔ Bible mu no, Mmebusɛm 3:17, 18 ka ho asɛm sɛ, “N’akwan yɛ akwan a ɛyɛ fɛ, na n’atempɔn nyinaa yɛ asomdwoe. Ɛyɛ nkwa dua ma wɔn a woso mu, na wɔn a wokura mu den no, wɔbɛfrɛ wɔn anigye.”
Wopɛ sɛ asomdwoe tena wo ne nkurɔfo ntam na w’ani gye? Wopɛ nnamfo a sɛ akasakasa ba koraa a, ɛrensɛe mo ntam? Sɛ saa a, ɛnde tie nea Bible ka, na wo nsa rensi fam da.
^ nky. 3 Edin no bi asesa.

robotstxt: allowed

filter: keep


text:
JW LIBRARY
Ma JW Library So Akenkan Nyɛ Wo Dɛ—Android
Wɔayɛ JW Library no wɔ ɔkwan bi so a ɛma akenkan yɛ anika. Worekan adeɛ wɔ so a, wubehu ahyɛnsode ahorow bi wɔ soro hɔ a ɛbɛboa wo ma woayɛ nsakrae a wopɛ.
Wubetumi amia More anhyɛnsode no so na woahu nneɛma foforo a ɛbɛboa wo.
Sɛ wopɛ sɛ JW Library so akenkan yɛ wo dɛ a, di akwankyerɛ yi akyi:
Sesa Kɔ Kasa Foforo Mu
Text Settings
Hwɛ Image Anaa Text
Open in . . .
Customize
Sesa Kɔ Kasa Foforo Mu
Biribiara a worekenkan wɔ JW Library so no, wubetumi asesa akɔ kasa foforo mu.
Wumia Languages ahyɛnsode no so a, wubehu kasa afoforo a nea worekenkan no wom. Wubehu sɛ kasa a wotaa de di dwuma no na edi kan. Sɛ Ɔwɛn-Aban no na worekan a, wubehu simplified deɛ nso wɔ hɔ. Worehwehwɛ kasa bi na wobɔ hyɛ hɔ nso a, ebeyi aba.
Wunnya ntwee kasa bi a, wubehu sɛ ahyɛnsode bi a ɛte sɛ mununkum abɛda ho. Wopɛ sɛ wotwe nhoma bi a, mia kasa a wopɛ so. Wotwe nhoma no wie a, ahyɛnsode no befi hɔ. Afei wumia so a, wubetumi akan.
Text Settings
Wopɛ sɛ nkyerɛwde no yɛ akɛse anaa nketewa a, wubetumi asesa.
Woresesa nkyerɛwde no kɛse a, kɔ Text Settings afã hɔ. Wubehu biribi a wode bɛsesa nkyerɛwde no. Wunya sesa wie a, nhoma biara a wubebue no, saa ara na n’akɛse bɛyɛ.
Hwɛ Image Anaa Text
Nsɛm no bi wɔ hɔ a, wubehu no sɛ image anaa text. Ɛno ara ne sɛ wubemia nea wopɛ no so.
View Image: Wode to image a, wuhu nhoma no sɛnea sɛ yɛprint a ɛte no ara. Ebinom pɛ sɛ wonya nhoma te sɛ yɛn nnwom nhoma wɔ image na ama wɔahu emu nsɛm ne ahyɛnsode no.
View Text: Wode to text ɔfã no so a, kyerɛwnsɛm a ɛwom no, wumia so a ebebue, na n’akɛse bɛyɛ sɛnea wopɛ no.
Open in . . .
Wopɛ sɛ wubue JW Library wɔ dwumadi foforo mu a, kɔ Open in afã hɔ.
Mia Open in no so na wubehu dwumadi afoforo a wubetumi abue wom. Nhwɛso bi ni: Open in Online Library no de wo bɛkɔ Ɔwɛn-Aban INTANƐT SO NHOMAKORABEA ama woahu nea na worekenkan no wɔ hɔ.
Customize
Wumia kyerɛwnsɛm a ɛwom no so a, ebue ma wutumi kenkan. Sɛ wumia Customize a ɛwɔ nkyekyɛm ahorow no ase no so a, Bible nkyerɛase a woatwe biara bɛba. Afei wubetumi apaw nea wopɛ aka ho.
Wubetumi amia Add anaa Remove so de kasa bi a wopɛ aka ho anaa woayi bi afi mu. Afei wubetumi ahyehyɛ Bible nkyerɛase ahorow no sɛnea wopɛ.
Kɔ “Sɛnea Wɔtwe Bible na Wɔde Di Dwuma—Android” afã hɔ, na wubenya akwankyerɛ a wode bɛtwe Bible foforo wɔ JW Library.
Program no mu nsakrae yi baa February 2015 bere a yeyii JW Library 1.4 adi no. Android 2.3 ne nea ɛbaa ɛno akyi so na nsakrae yi yɛ adwuma. Sɛ ɛnyɛ adwuma wɔ w’afiri so a, yɛsrɛ wo kɔ “Fa JW Library Di Dwuma—Android,” na hwɛ ɛho akwankyerɛ wɔ Nea Wobɛyɛ Anya Nsakrae no Bi afa hɔ.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Atemmufo 5:1-31
5 Saa da no, Debora+ ne Abinoam ba+ Barak+ too dwom+ sɛ:2 “Munhyira Yehowa+Sɛ ɔko ho ntam nti, wogyaw wɔn ti nhwi guu so wɔ Israel.Sɛ nkurɔfo yii wɔn yam bae.+3 Ahene, muntie;+ atitiriw, monyɛ aso:Mɛto dwom ama Yehowa.Mɛto ayeyi dwom+ ama Yehowa, Israel Nyankopɔn.+4 Yehowa, bere a wufii Seir,+Bere a wufii Edom asase so bae+ no,Asase wosowee,+ ɔsoro asusow tuei,+Na omununkum gyaa nsu mu.5 Mmepɔw nan fii Yehowa anim,+Sinai+ fii Israel Nyankopɔn+ Yehowa anim.+6 Anat ba Samgar+ bere so,Yael bere so,+ akwan dedaa mpan,Akwantufo a wɔfa atempɔn so nwonwan kɔfaa anammɔnkwan so.+7 Nnipa tu fii nkuraase, wotu fii Israel nkuraase+Kosii sɛ me Debora,+ mesɔree,Kosii sɛ mesɔree sɛ ɔbaatan wɔ Israel.+8 Wɔpaw anyame foforo.+Afei dɔm bɛtow hyɛɛ wɔn so wɔ kurow apon ano.+Ɔkyɛm oo, peaw oo, ebi nni hɔ,Israel mmarima mpem aduanan+ no nni bi.9 Me koma da Israel asahene so,+Wɔn a woyii wɔn yam bae no so.+Munhyira Yehowa.+10 Mo a motete mfurummere a wɔn ho adodow so,+Mo a motete kuntu fɛfɛ so,Mo a mofa atempɔn so,Munsusuw ho!+11 Wɔtee nsusawfo nne wɔ nsubura ho,+Na ɛhɔ na wofii ase kaa Yehowa adetrenee ho asɛm,+Ɛhɔ na wɔkaa ne nkurɔfo a wɔtete Israel nkuraase no adetrenee ho asɛm.Afei Yehowa nkurɔfo sian kɔɔ kurow apon ano.12 Kanyan wo ho, Debora,+ kanyan wo ho;Kanyan wo ho, kanyan wo ho, to dwom!+Sɔre ɛ, Abinoam ba+ Barak,+ sɔre di wo nnommum anim kɔ!13 Saa bere no na wɔn a wɔkae no baa atumfoɔ no nkyɛn;Yehowa nkurɔfo begyinaa m’afa ko tiaa nnɔmmarima.14 Efraimfo wɔ asasetaw so,+Wobedii wo nkurɔfo akyi, O Benyamin.Makir+ mu na asahene fi bae,Na Sebulon mu na wɔn a wokura akyerɛwfo+ nneɛma pue bae.15 Ná Isakar+ akunini ka Debora ho,Na sɛnea Isakar te no, saa ara na Barak+ te.Ɔnantew kɔɔ asasetaw no so.+Ruben mmusua no koma nsi pi.+16 Dɛn nti na na wote nnesoa abien ntamRetie mmɛn a nguanhwɛfo rehyɛn?+Ruben mmusua no koma nsi pi.+17 Gilead tenaa ne fie wɔ Yordan agya nohoa;+Na Dan nso, dɛn nti na ɔtenaa nsuhyɛn mu saa bere no?+Aser yii n’ani tenaa mpoano,Ɔtenaa hyɛn gyinabea hɔ ara.+18 Sebulon de ne kra too ne nsam;+Naftali+ nso yɛɛ saa ara wɔ nkoko so.+19 Ahene bɛkoe;Kanaan ahene bɛkoe+Wɔ Taanak,+ Megido+ asu ho.Wɔannya dwetɛ biara amfa.+20 Nsoromma fi soro bɛkoe,+Wofi wɔn akwan so ne Sisera bɛkoe.21 Kison asubɔnten,+ tete asubɔnten,Kison asubɔnten hohoroo wɔn kɔe.+Me kra, wutiatiaa akantinka so.+22 Saa bere no, apɔnkɔ tuu mmirika kiridikiridi,+Na wɔn nan pempem fam kimkim.23 Yehowa bɔfo+ kae sɛ, ‘Monnome+ Meros,’‘Monnome ɛhɔfo,Efisɛ wɔammɛboa Yehowa,Wɔamfa nnɔmmarima ammɛboa Yehowa.’24 Wobehyira Kenini+ Heber yere Yael+ wɔ mmea mu,Wobehyira no mmea mu wɔ ntamadan mu.+25 Obisaa nsu, na ɔde nufusu maa no;Ɔde nufusu guu atumfoɔ sɛn mu bae.+26 Ɔteɛɛ ne nsa faa ntamadan pɛɛwa,Na ɔde adwumayɛfo abɔsobaa hyɛɛ ne nsa nifa mu.+Ɔbɔɔ so wuraa Sisera tirim,+Na ɔwaee n’asontɔrem.27 Ɔhwee ne nan ntam daa hɔ;Ɔhwee ne nan ntam;Baabi a ɔhwee no, ɛhɔ ara na n’ahoɔden kɔsoe.+28 Ɔbea bi de n’ani hwɛɛ mfɛnsere mu sɛ obehu no anaa,Sisera maame de n’ani hwɛɛ ntokuwa mu,+‘Dɛn nti na ne teaseɛnam akyɛ saa?+Dɛn nti na ebesi sesɛɛ mentee n’apɔnkɔ nan ase?’+29 Ne mmea mu atitiriw a wɔyɛ anyansafo+ bebua no,Ɔno ankasa de ne nsɛm bebua ne ho,30 ‘Ɛnyɛ asade na wɔrehwehwɛ, ɛnyɛ asade na wɔrekyɛ?+Ɔsraani biara nya ababaa biako anaa baanu,+Na Sisera nso nya ntama a wɔahyɛ no aduru,Atade a wɔanwene mu, ntama a wɔahyɛ no aduru, ne ntade abien a wɔanwene mu,Asade a mmarima de begu wɔn kɔn mu.’31 Yehowa, ma w’atamfo nyinaa nsɛe saa ara,+Na ma w’adɔfo+ nyɛ sɛ owia a egyina so denneennen.”+Afei asase no so dwoe mfe aduanan.+


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Numeri 12:1-16
12 Mose waree Kusni bea, na Kusni bea+ no nti, Miriam ne Aaron kasa tiaa no.2 Na wɔkae sɛ: “Mose nkutoo so na Yehowa nam kasa? Ɔmfa yɛn so nkasa bi anaa?”+ Saa bere no nyinaa na Yehowa retie.+3 Ná Mose yɛ ɔbarima a odwo+ sen obiara wɔ asase so.4 Ɛnna Yehowa ka kyerɛɛ Mose ne Aaron ne Miriam sɛ: “Mo baasa nyinaa mmra ahyiae ntamadan no ho.” Enti wɔn baasa kɔe.5 Afei Yehowa nam omununkum+ dum mu sian begyinaa ntamadan no ano, na ɔfrɛɛ Aaron ne Miriam, na wɔn baanu kɔe.6 Na ɔka kyerɛɛ wɔn sɛ: “Muntie me. Sɛ Yehowa diyifo bi wɔ mo mu a, anisoadehu+ mu na meyi me ho adi akyerɛ no, na dae+ mu na mɛkasa akyerɛ no.7 Ɛnte saa wɔ m’akoa Mose ho!+ Mede me fie nyinaa ahyɛ ne nsa.+8 Me ne no kasa ano ne ano+ kyerɛ no biribiara fann, na menkasa nkyerɛ no abebu+ mu. Yehowa ankasa yi ne ho adi kyerɛ no.+ Adɛn nti na moansuro sɛ mobɛkasa atia m’akoa Mose?”+9 Yehowa bo fuw wɔn denneennen, na ofii hɔ kɔe.10 Afei omununkum no fii ntamadan no so, na hwɛ, kwata yɛɛ Miriam fitaa sɛ sukyerɛmma.+ Bere a Aaron dan ne ho hwɛɛ Miriam no na kwata ayɛ no.+11 Na Aaron ka kyerɛɛ Mose sɛ: “Me wura, yɛadi nkwaseasɛm. Na nhwɛ yɛn bɔne yi so ne yɛn nnni!+12 Mesrɛ wo, mma ɔnnyɛ sɛ obi a ofi ne maame yafunu mu bae no na wawu+ ma ne fã asɛe!”13 Ɛnna Mose su frɛɛ Yehowa sɛ: “O Onyankopɔn, mesrɛ wo, sa no yare!”+14 Yehowa ka kyerɛɛ Mose sɛ: “Sɛ ne papa na ɔfee ntasu+ guu n’anim a, anka n’anim rengu ase nnanson? Fa no kosie+ nsraban no akyi+ baabi nnanson, na ɛno akyi no ma ɔnsan mmra.”+15 Enti ɔde Miriam kosiee nsraban no akyi baabi nnanson,+ na nkurɔfo no antu amfi hɔ kosii sɛ wɔde no bae.16 Ɛno akyi no ɔman no tu fii Haserot+ kɔtenaa Paran sare so.+


text:
ƆWƐN-ABAN—NEA ADESUA NSƐM WOM November 2015
Adesua nsɛm a yɛbɛsua fi December 28, 2015, to January 31, 2016 wɔ nsɛmma nwoma yi mu.
Tete Wo Ba Ma Ɔnsom Yehowa
Su ahorow mmiɛnsa a Yesu de kyerɛkyerɛe bɛtumi aboa wo ma woatete wo mma yie.
Tete Wo Ba a Ɔyɛ Ɔbabun Ma Ɔnsom Yehowa
Wobɛyɛ dɛn atumi atete wo ba ma wanyin honhom fam wɔ ne babunbere mu?
Nsɛmmisa a Efi Akenkanfo Hɔ
Adanse bɛn na ɛwɔ hɔ a ɛkyerɛ sɛ wɔanka tete Yeriko kuro no anhyɛ mu ankyɛ na wɔfaa kuro no?
Yehowa Yɛ Ɔdɔ Nyankopɔn
Dɛn na Yehowa ayɛ de akyerɛ sɛ ɔdɔ adesamma?
‘Wodɔ Wo Yɔnko sɛ Wo Ho’?
Wobɛtumi de Yesu afotu no ayɛ adwuma wɔ w’aware mu, w’asafo mu, ne asɛnka adwuma no mu.
Ahenni no Adi Tumi Mfe Ɔha!
Nneɛma mmiɛnsa bɛn na wɔde ama yɛn a ɛboa yɛn ma yɛka Onyankopɔn Ahenni ho asɛmpa no?


text:
“Dɔ Yehowa Wo Nyankopɔn”
“Fa wo koma nyinaa ne wo kra nyinaa ne w’adwene nyinaa dɔ Yehowa wo Nyankopɔn.”
1. Ɛyɛɛ dɛn na ɔdɔ a ɛwɔ Onyankopɔn ne ne Ba no ntam yɛɛ kɛse?
BERE bi Yesu kyerɛɛ sɛnea ɔne n’Agya ntam te. Ɔkae sɛ: “Medɔ Agya no,” na “Agya no pɛ Ɔba no asɛm.” (Yoh. 5:20; 14:31) Ɛnsɛ sɛ eyi yɛ yɛn nwonwa, efisɛ ansa na Yesu reba asase so no, na ɔne n’Agya abom ayɛ adwuma mfe deɛ enni hɔ. Enti Bible frɛ Yesu “odwumayɛni a ne ho akokwaw.” (Mmeb. 8:30) Saa bere no nyinaa Yesu suaa nneɛma pii fii n’Agya hɔ, na ɛmaa ɔdɔ a ɛwɔ wɔn ntam no yɛɛ kɛse.
2. (a) Sɛ obi dɔ obi a, ɛkyerɛ sɛn? (b) Nsɛmmisa bɛn na yebesusuw ho?
2 Sɛ obi dɔ obi a, ɛkyerɛ sɛ ɔpɛ n’asɛm paa. Odwontofo Dawid kae sɛ: “Mɛdɔ wo, O Yehowa, m’ahoɔden.” (Dw. 18:1) Eyi kyerɛ sɛ na Dawid pɛ Yehowa asɛm, na saa na ɛsɛ sɛ yɛn nso yɛyɛ. Asɛm no ne sɛ Yehowa ankasa pɛ yɛn asɛm. Sɛ yɛyɛ aso ma Yehowa a, ɔno nso bɛkyerɛ sɛ ɔdɔ yɛn. (Monkenkan Deuteronomium 7:12, 13.) Yenhu Onyankopɔn, enti yɛbɛyɛ dɛn adɔ no? Ɛnde, sɛ yɛka sɛ obi dɔ Yehowa a, ɛkyerɛ sɛn? Adɛn nti na ɛsɛ sɛ yɛdɔ no? Na dɛn na yɛde bɛkyerɛ sɛ yɛdɔ no?
NEA ENTI A YEBETUMI ADƆ ONYANKOPƆN
3, 4. Adɛn nti na yebetumi adɔ Yehowa?
3 “Onyankopɔn yɛ Honhom,” enti yentumi nhu no. (Yoh. 4:24) Nanso yebetumi adɔ Yehowa. Nokwasɛm ni, Bible ka sɛ yɛnnɔ no. Mose ka kyerɛɛ Israelfo no sɛ: “Fa wo koma nyinaa ne wo kra nyinaa ne w’ahoɔden nyinaa dɔ Yehowa wo Nyankopɔn.”—Deut. 6:5.
4 Yebetumi ayi yɛn yam adɔ Onyankopɔn. Adɛn ntia? Ɔno na ɔbɔɔ yɛn, na ɔde biribi adua yɛn mu a ɛma yɛte wɔ yɛn mu sɛ yɛnsom no. Bio nso, ɔde ɔdɔ bɔɔ yɛn. Sɛ yehu Yehowa yiye a, ɛma yɛdɔ no paa, na ɛno nso ma yɛn ani gye. Enti Yesu kae a ɔmmoa sɛ: “Anigye ne wɔn a wonim wɔn honhom mu ahiade, efisɛ ɔsoro ahenni no yɛ wɔn dea.” (Mat. 5:3) Owura bi a ɔde A. C. Morrison kyerɛw sɛ: “Biribi wɔ nnipa ho a ɛyɛ nwonwa paa: Wofi atifi oo, wofi anafo oo, apuei oo, atɔe oo, nnipa gye di sɛ Onyankopɔn bi wɔ hɔ a ɛsɛ sɛ wɔhwehwɛ n’akyi kwan.”—Man Does Not Stand Alone.
5. Adɛn nti na yebetumi aka sɛ ɛnyɛ beresɛe sɛ yɛbɛhwehwɛ Onyankopɔn?
5 Ɛyɛ beresɛe sɛ obi bɛhwehwɛ Onyankopɔn anaa? Dabida! Nokwasɛm ne sɛ ɔno ankasa pɛ sɛ yehu no. Ɔsomafo Paulo sii eyi so dua bere a ɔredi nnipa bi adanse wɔ Areopago no. Na ɛhɔ bɛn tete Atene nyame bi a ɔde Athena asɔrefie. Wo deɛ fa no sɛ wowɔ hɔ bi na Paulo kae sɛ: “Onyankopɔn a ɔyɛɛ wiase ne nea ɛwɔ mu nyinaa no” nte “asɔredan a wɔde nsa ayɛ mu.” Paulo de kaa ho sɛ Onyankopɔn na “ɔyɛɛ nnipa aman nyinaa fii onipa biako mu sɛ wɔntena asase nyinaa so, na ɔhyɛɛ mmere too hɔ de ahye nso totoo nnipa tenabea, na wɔapɛ Onyankopɔn akyi kwan, ahwehwɛ no denneennen kosi sɛ wobehu no, nanso nokwasɛm ne sɛ ɔne yɛn mu biara ntam nware.” (Aso. 17:24-27) Enti emu da hɔ fann; nnipa betumi ahwehwɛ Onyankopɔn ahu no. Yehowa Adansefo bɛboro ɔpepem nson ne fã ahu no, na wɔdɔ no paa.
SƐ OBI DƆ ONYANKOPƆN A, ƐKYERƐ SƐN?
6. Yesu kae sɛ dɛn ne “ahyɛde a ɛyɛ kɛse sen ne nyinaa ne nea edi kan”?
6 Sɛ yɛka sɛ yɛdɔ Yehowa a, ɛnyɛ yɛn ano ne asɛm no, na mmom ɛsɛ sɛ efi yɛn komam. Bere bi Farisini bi bisaa Yesu asɛm, na mmuae a ɔde maa no no boa ma yɛte nea yɛreka yi ase. Farisini no bisae sɛ: “Ɔkyerɛkyerɛfo, Mmara no mu ahyɛde bɛn na ɛyɛ kɛse?” Ɛnna Yesu buae sɛ: “‘Fa wo koma nyinaa ne wo kra nyinaa ne w’adwene nyinaa dɔ Yehowa wo Nyankopɔn.’ Eyi ne ahyɛde a ɛyɛ kɛse sen ne nyinaa ne nea edi kan.”—Mat. 22:34-38.
7. Sɛ wɔka sɛ yɛmfa (a) yɛn “koma nyinaa” (b) yɛn “kra nyinaa” (d) yɛn ‘adwene nyinaa’ nnɔ Onyankopɔn a, ɛkyerɛ sɛn?
7 Sɛ Yesu ka sɛ yɛmfa yɛn “koma nyinaa” nnɔ Onyankopɔn a, dɛn na ɛkyerɛ? “Koma” a Yesu kaa ho asɛm no gyina hɔ ma nea yɛpɛ ne nea yɛn kɔn dɔ. Saa koma no na Yesu se yɛmfa ne nyinaa nnɔ Onyankopɔn. Bio nso, ɛsɛ sɛ yɛde yɛn “kra nyinaa” dɔ Onyankopɔn. Eyi nso kyerɛ sɛ, ɛsɛ sɛ yɛde yɛn nipa mũ no nyinaa ne yɛn nkwa dɔ no. Saa ara nso na Yesu kae sɛ yɛmfa yɛn ‘adwene nyinaa’ nnɔ Onyankopɔn. “Adwene” a ɔreka ho asɛm no kyerɛ yɛn nsusuwii nyinaa. Ne tiawa mu no, nea Yesu repɛ akyerɛ ara ne sɛ yɛmfa yɛn biribiara nnɔ Yehowa, ɛnsɛ sɛ yegyaw bi.
8. Sɛ yɛdɔ Onyankopɔn paa a, dɛn na yɛbɛyɛ?
8 Sɛ ɛyɛ nokware paa sɛ yɛde yɛn koma, yɛn kra, ne yɛn adwene nyinaa dɔ Onyankopɔn a, ɛnde yebesua n’Asɛm daa. Bio yɛbɛyɛ biribiara a ɔbɛka akyerɛ yɛn, na yɛde nsi ne ahokeka aka Ahenni ho asɛmpa no. (Mat. 24:14; Rom. 12:1, 2) Eyi nyinaa kyerɛ sɛ yɛdɔ Yehowa, na ɛbɛka yɛn afam ne ho papee. (Yak. 4:8) Sɛ yɛse yɛreka nneɛma mmaako mmaako nti a ɛsɛ sɛ yɛdɔ Onyankopɔn a, anka adagyew bɛbɔ yɛn. Nanso momma yensusuw emu kakra ho.
NEA ENTI A ƐSƐ SƐ YƐDƆ YEHOWA
9. Adɛn nti na wodɔ Yehowa?
9 Yehowa ne yɛn Bɔfo na ɔma yɛn nea yehia biara. Paulo kae sɛ: “Ɛnam no so na yɛwɔ nkwa na yɛkeka yɛn ho na yɛwɔ hɔ.” (Aso. 17:28) Yehowa ayɛ asase fɛfɛɛfɛ ama yɛn sɛ yɛntena so. (Dw. 115:16) Bio, ɔma yɛn aduan ne nneɛma foforo a yehia na yɛatumi atena nkwa mu. Enti Paulo ka kyerɛɛ Listrafo abosonsomfo no sɛ, ‘Onyankopɔn teasefo no annyae ne ho adansedi efisɛ ɔyɛɛ papa, maa mo osu fii soro ne mmere a aduan ba, na ɔde aduan ne abotɔyam hyɛɛ mo koma mã.’ (Aso. 14:15-17) Sɛ yɛhwɛ sɛnea yɛn Bɔfo Kɛse no yi ne yam ma yɛn biribiara a yehia a, eyi nko ara mpo nkyerɛ sɛ ɛsɛ sɛ yɛdɔ no anaa?—Ɔsɛnk. 12:1.
10. Sɛ yɛhwɛ nea Onyankopɔn ayɛ a ɔde beyi bɔne ne owu afi hɔ a, ɛsɛ sɛ ɛka yɛn sɛn?
10 Onyankopɔn beyi bɔne ne owuo a Adam de gyaw yɛn no afi hɔ. (Rom. 5:12) Bible ka sɛ: “Onyankopɔn yi ne dɔ a ɔdɔ yɛn no kyerɛ, efisɛ yɛda so yɛ nnebɔneyɛfo no, Kristo wu maa yɛn.” (Rom. 5:8) Sɛ yenu yɛn ho fi yɛn bɔne ho na yenya Yesu agyede afɔre no mu gyidi a, Yehowa de yɛn bɔne bɛkyɛ yɛn. Eyi nyinaa ka yɛn ma yɛdɔ no.—Yoh. 3:16.
11, 12. Anidaso nwonwaso bɛn na Yehowa ama yɛanya?
11 Yehowa ‘ama yɛn anidaso, na eyi ma yenya anigye ne asomdwoe.’ (Rom. 15:13) Sɛ yɛn gyidi nti yehu amane a, saa anidaso yi na ɛbɔ yɛn kyidɔm. Kristofo a wɔasra wɔn a ‘wobedi nokware akosi owu mu no benya nkwa abotiri.’ (Adi. 2:10) Saa ara na anokwafo a aka no nso wɔ anidaso sɛ wɔbɛtena Paradise asase so afebɔɔ. (Luka 23:43) Sɛ wohwɛ anidaso nwonwaso a ɛte saa a, ɛka wo sɛn? Eyi mma w’ani nnye na wo koma ntɔ wo yam anaa? Anokwa, wohwɛ eyi nyinaa, ɛma wodɔ Onyankopɔn a ɔma yɛn “akyɛde pa ne adekyɛde a ɛyɛ pɛ biara” no.—Yak. 1:17.
12 Onyankopɔn ama yɛanya anidaso sɛ awufo bɛsɔre. (Aso. 24:15) Sɛ yɛn biribi wu a, yedi yaw paa, nanso yɛwɔ anidaso sɛ Onyankopɔn benyan awufo, enti ‘yenni awerɛhow sɛnea wɔn a aka a wonni anidaso yɛ no.’ (1 Tes. 4:13) Yehowa Nyankopɔn dɔ yɛn, enti ne ho pere no mpo sɛ obenyan awufo, ɛnkanka anokwafo te sɛ Hiob. (Hiob 14:15) Hwɛ sɛ wɔanyan awufo na wɔn abusuafo ne wɔn nnamfo reyɛ wɔn atuu! Hwɛ anigye ara a ɛbɛyɛ! Sɛ saa anidaso yi anka yɛn amma yɛannɔ yɛn soro Agya Yehowa a, dɛn bio?
13. Adanse bɛn na ɛwɔ hɔ a ɛkyerɛ sɛ Onyankopɔn dwen yɛn ho?
13 Yehowa dwen yɛn ho. (Monkenkan Dwom 34:6, 18, 19; 1 Petro 5:6, 7.) Yenim sɛ Onyankopɔn ayɛ krado sɛ ɔbɛboa wɔn a wodi no nokware, enti yɛmmɔ hu. Nokwasɛm ne sɛ yɛyɛ ‘n’adidibea nguan.’ (Dw. 79:13) Wo deɛ hwɛ nea Onyankopɔn bɛyɛ ama yɛn daakye! Wapaw Yesu Kristo sɛ n’Ahenni no so hene, na ɔnam ne so beyi basabasayɛ, nhyɛso, ne amumɔyɛsɛm nyinaa afi hɔ. Afei obehyira adesamma asoɔmmerɛwfo na wɔanya asomdwoe ne anigye daa. (Dw. 72:7, 12-14, 16) Sɛ yedwinnwen eyi nyinaa ho a, ɛnka yɛn mma yɛmfa yɛn koma, yɛn kra, yɛn ahoɔden, ne yɛn adwene nyinaa nnɔ yɛn Nyankopɔn Yamyefo Yehowa anaa?—Luka 10:27.
14. Hokwan kɛse bɛn na Onyankopɔn de adom yɛn?
14 Yehowa de hokwan kɛse bi adom yɛn: Yɛyɛ n’Adansefo. (Yes. 43:10-12) Onyankopɔn de hokwan yi adom yɛn sɛ yɛntaa n’Ahenni no akyi na yɛnka nneɛma pa a ɛbɛba daakye nkyerɛ nnipa a wɔn anidaso asa. Yɛdɔ Onyankopɔn sɛ woama yɛn akwannya a ɛte saa. Sɛ yɛredi nkurɔfo adanse a, yɛde gyidi ne ahotoso na ɛyɛ saa. Adɛn ntia? Efisɛ asɛmpa a yɛka no fi Onyankopɔn Asɛm Bible mu, na ne bɔhyɛ biara nni hɔ a ɛmmam. (Monkenkan Yosua 21:45; 23:14.) Sɛ yɛse yɛreka nea nti a yɛdɔ Yehowa ne nhyira a wama yɛanya mmaako mmaako a, yɛrenka nwie nnɛ. Ɛnde, dɛn na yɛde bɛkyerɛ sɛ yɛdɔ no?
DƐN NA YƐDE BƐKYERƐ SƐ YƐDƆ ONYANKOPƆN?
15. Sɛ yesua Onyankopɔn Asɛm na yɛde bɔ yɛn bra a, ɛboa yɛn sɛn?
15 Sua Onyankopɔn Asɛm daa, na fa bɔ wo bra. Sɛ yɛyɛ saa a, ɛkyerɛ sɛ yɛdɔ Yehowa, na yɛpɛ sɛ n’asɛm yɛ yɛn “kwan so hann.” (Dw. 119:105) Sɛ biribi reteetee yɛn na yennya yɛn ho twabere a, Bible mu asɛm yi betumi akyekye yɛn werɛ: “O Onyankopɔn, koma a abubu na apɛtɛw na worempo.” (Dw. 51:17) Dwom 94:18, 19 nso ka sɛ: “O Yehowa, w’adɔe na ɛwowaw me. Sɛ me mu dadwen yɛ bebree a, w’awerɛkyekye na ɛma me kra ani gye.” Yehowa hu abrɛfo mmɔbɔ. Nnipa asɛm yɛ Yesu nso mmɔbɔ. (Yes. 49:13; Mat. 15:32) Sɛ yegye bere sua Bible a, yehu paa sɛ Yehowa dɔ yɛn. Eyi ma ɔdɔ a yɛwɔ ma no no mu yɛ den.
16. Adɛn nti na yɛbɔ mpae daa a, ɛbɛma ɔdɔ a yɛwɔ ma Onyankopɔn mu ayɛ den?
16 Bɔ Onyankopɔn mpae daa. Sɛ yɛbɔ mpae a, ɛka yɛn bɛn Onyankopɔn efisɛ ɔno ne “mpaebɔ Tiefo.” (Dw. 65:2) Sɛ yehu sɛ Onyankopɔn tie yɛn mpaebɔ a, ɛma yɛdɔ no. Wo deɛ hwɛ, wonhyɛɛ no nsow sɛ Onyankopɔn mma wɔnsɔ yɛn nhwɛ ntra nea yebetumi? (1 Kor. 10:13) Sɛ biribi haw yɛn na yehwie yɛn komam asɛm gu Yehowa anim a, yehu sɛ yɛn ho adwo yɛn fɔmm. Ampa, “Onyankopɔn asomdwoe” bɔ yɛn ho ban. (Filip. 4:6, 7) Ɛtɔ da a, yɛbɛbɔ mpae wɔ yɛn tirim sɛnea Nehemia yɛe no, nanso wobɛhwɛ na Yehowa abua. (Neh. 2:1-6) Hwɛ sɛ daa wobɔ mpae na Yehowa kɔ so bua wo mpaebɔ! Wunnye nni sɛ ɛbɛma ɔdɔ a wowɔ ma no no mu ayɛ den? Bio, sɛ yehu sɛ Yehowa tie yɛn mpaebɔ a, bere biara a yebehyia sɔhwɛ bi no, yebenya ahotoso sɛ ɔbɛboa yɛn ma yɛagyina mu.—Rom. 12:12.
17. Sɛ yɛdɔ Onyankopɔn a, sɛn na yebebu asafo nhyiam?
17 Kɔ asafo nhyiam, amansin ne amantam nhyiam daa. (Heb. 10:24, 25) Tete bere mu no, na Israelfo hyiam tie Yehowa asɛm sua ne ho ade sɛnea ɛbɛyɛ a wobenya nidi ama no na wɔadi ne Mmara so. (Deut. 31:12) Ɛnnɛ nso Onyankopɔn aka sɛ yenhyiam, enti sɛ yɛdɔ no paa a, ɛrenyɛ den sɛ yebedi ahyɛde yi so. (Monkenkan 1 Yohane 5:3.) Momma yɛnhwɛ na yɛanyɛ biribiara a ɛbɛkyerɛ sɛ yebu adesua anaa nhyiam a yɛkɔ no adewa. Bere a yesuaa nokware no, yenyaa ɔdɔ maa Yehowa. Ɛnde, momma yensi yɛn bo sɛ yɛremma biribiara nnwudwo saa ɔdɔ no ano.—Adi. 2:4.
18. Ɔdɔ a yɛwɔ ma Onyankopɔn ka yɛn ma yɛyɛ dɛn?
18 Fa nsi ne ahokeka ka “asɛmpa no ho nokware” kyerɛ afoforo. (Gal. 2:5) Ɔdɔ a yɛwɔ ma Onyankopɔn ka yɛn ma yɛka Mesia Ahenni no ho asɛm kyerɛ nkurɔfo. Edu Harmagedon a, ɔhene a Onyankopɔn apaw no no ‘bɛtena pɔnkɔ so ama nokwaredi.’ (Dw. 45:4; Adi. 16:14, 16) Anokwa, ɛyɛ hokwan kɛse paa sɛ yɛbɛboa nnipa ma wɔahu ɔdɔ a Onyankopɔn wɔ ne wiase foforo a wahyɛ ho bɔ no. Ɛnyɛ yɛn dɛ sɛ yɛanya hokwan a ɛte saa?—Mat. 28:19, 20.
19. Adɛn nti na ɛsɛ sɛ yɛma yɛn ani sɔ dwuma a Yehowa de asafo mu mpanyimfo redi no?
19 Kyerɛ sɛ w’ani sɔ dwuma a Onyankopɔn de asafo mu mpanyimfo redi. (Aso. 20:28) Yehowa dwen yɛn ho na ɔpɛ sɛ esi yɛn yiye. Eyi nti na ɔde mpanyimfo ama yɛn. Mpanyimfo no te sɛ “mframa ano hintabea ne ahum ano guankɔbea, asase kesee so nsuten ne asase wosee so botan kɛse onwini.” (Yes. 32:1, 2) Hwɛ sɛ osuframa kɛse bi rebɔ na woanya baabi akohintaw! Anaa hwɛ sɛ owia kataban bi rebɔ na woanya ɔbotan bi nwini mu agyina! Mfatoho yi ma yehu mmoa a mpanyimfo de ma yɛn. Nokwasɛm ne sɛ bere a wiase haw ne abɛbrɛsɛ dokoro yɛn no, mpanyimfo no hyɛ yɛn nkuran ma yetumi som Yehowa. Eyi ma yɛn ho bae yɛn. Sɛ yɛbrɛ yɛn ho ase ma mpanyimfo no na yegye tom sɛ wɔyɛ “akyɛde” a Onyankopɔn de ama yɛn a, na yɛreda no adi sɛ yɛdɔ Onyankopɔn ne Kristo a ɔyɛ asafo no Ti no.—Efe. 4:8; 5:23; Heb. 13:17.
MMA ƆDƆ A WOWƆ MA ONYANKOPƆN NO NNTƆ APE
20. Sɛ wodɔ Onyankopɔn ampa a, Yakobo 1:22-25 bɛka wo sɛn?
20 Sɛ wubetumi de wo nsa asi wo bo aka paa sɛ wodɔ Yehowa a, ɛnde ‘wobɛyɛ asɛm no yɛfo, na ɛnyɛ otiefo nko.’ (Monkenkan Yakobo 1:22-25.) Obi a ɔyɛ “asɛm no yɛfo” wɔ gyidi, na ɔde ne nnwuma kyerɛ saa. Sɛ yɛbɛyɛ nhwɛso a, obi a ɔte saa de nsi ne ahokeka yɛ asɛnka adwuma no, na sɛ ɔkɔ asafo nhyiam a, ɔma mmuae de hyɛ ne nuanom den. Sɛ wopɛ sɛ wone Yehowa adamfofa mu yɛ den a, wubedi ne “mmara a ɛyɛ pɛ” no so. Eyi kyerɛ sɛ nea ɔbɛka biara ɛsɛ sɛ wutie.—Dw. 19:7-11.
21. Dɛn na yebetumi de yɛn mpaebɔ atoto ho?
21 Sɛ yɛdɔ Yehowa Nyankopɔn a, yɛrentwentwɛn yɛn nan ase koraa sɛ yɛbɛbɔ no mpae. Tete Israel no, na asɔfo hye aduhuam ma Yehowa daa. Ɔhene Dawid de ne mpaebɔ totoo aduhuam ho, na ɔkae sɛ: “Ma me mpaebɔ nyɛ sɛ aduhuam wɔ w’anim, na me nsa a mema so no nyɛ sɛ anwummere aduan afɔre.” (Dw. 141:2; Ex. 30:7, 8) Sɛ yɛbrɛ yɛn ho ase na yɛde yɛn abisade ne nkotɔsrɛ ba Onyankopɔn anim, na yɛkamfo no da no ase a, yɛn mpaebɔ bɛyɛ sɛ aduhuam, na Yehowa ani bɛsɔ.—Adi. 5:8.
22. Dɛn na yebesusuw ho wɔ adesua a edi hɔ no mu?
22 Yesu kae sɛ yɛnnɔ Yehowa na ‘yɛnnɔ yɛn yɔnko sɛ yɛn ho.’ (Mat. 22:37-39) Sɛ yɛdɔ Yehowa na n’Asɛm da yɛn koma so a, ɛbɛka yɛn ma yɛadɔ yɛn yɔnko nipa. Yebesusuw eyi ho wɔ asɛm a edi hɔ no mu.


text:
BIBLE NO ADWENE
Sɔhwɛ
Awaregyae, yare, ne obi ahonim anaa ne tiboa a ebu no fɔ. Weinom ne nneɛma bi a etumi to obi bere a wama sɔhwɛ ayi no. Dɛn na yɛbɛyɛ na saa afiri yi anyi yɛn?
Dɛn ne sɔhwɛ?
Sɛ ade bɔne bi retwetwe wo a, nea ɛkyerɛ ne sɛ bɔne resɔ wo ahwɛ. Mfatoho bi ni. Fa no sɛ woredi gua, ɛnna w’ani bɔɔ biribi a w’ani gye ho paa so. Prɛko pɛ na ebesii wo tirim sɛ, wubetumi awia ade no a obiara renkye wo. Nanso wo tiboa ka kyerɛɛ wo sɛ, nyɛ saa! Enti wuyii saa adwene no fii wo tirim na wokɔɔ wo baabi. Saa bere yi deɛ, yebetumi aka sɛ sɔhwɛ no anyi wo; woadi so nkonim.
NEA BIBLE AKA
Sɛ biribi bɔne resɔ wo ahwɛ a, ɛnkyerɛ sɛ woyɛ nipabɔnefo. Bible mpo ma yehu sɛ bɔne sɔ yɛn nyinaa hwɛ. (1 Korintofo 10:13) Nea yɛbɛyɛ wɔ sɔhwɛ no ho na ehia. Ebinom de wɔn adwene si akɔnnɔ bɔne no so saa ara, wobɛhwɛ no na wɔakɔyɛ bɔne. Ebinom nso deɛ, ɛbae ara, na wɔayi afi wɔn tirim efisɛ wobu no sɛ ɛyɛ bɔne.
“Nea ɛsɔ obi hwɛ ne n’ankasa akɔnnɔ a ɛtwetwe no na ɛto no brada.”—Yakobo 1:14.
Sɛ bɔne bi resɔ wo ahwɛ a, adɛn nti na ɛsɛ sɛ woyɛ ho biribi ntɛm?
Bible ma yehu nneɛma a ɛkɔ so ansa na obi ayɛ bɔne. Yakobo 1:15 ka sɛ: “Sɛ akɔnnɔ [bɔne] no nyinsɛn a, ɛwo bɔne.” Sɛ yebetwa no tiaa a, yɛde yɛn adwene si bɔne so a, ebedu baabi no, ke-ara-ne-ke, yɛbɛyɛ bɔne no. Ɛte sɛ ɔbaa a ɔnyem. Ɛdan sɛ boɔ ara a ɔbɛwo. Nanso, yebetumi ayɛ ho biribi na akɔnnɔ bɔne amfa yɛn anyɛ nkoa. Yebetumi adi so nkonim.
SƐNEA BIBLE BETUMI ABOA
Sɛnea yɛn adwene tumi sosɔ akɔnnɔ bɔne so no, saa ara nso na ebetumi ama agyae. Yɛbɛyɛ no sɛn? Ɛne sɛ yɛde yɛn adwene besi biribi foforo so. Ebetumi ayɛ dwumadi bi, nkɔmmɔ bi a yɛne yɛn adamfo bi abɔ, anaa nsusuwii foforo biara a ɛyɛ papa. (Filipifo 4:8) Sɛ bɔne bi sɔ yɛn hwɛ na yɛma enya yɛn a, ɛde ɔhaw bɛbrɛ yɛn. Ebi ne sɛ ebetumi asɛe yɛn som, yɛn apɔwmuden anaa anigye a yɛwɔ. Wei nso yɛ biribi a ɛsɛ sɛ yedwinnwen ho. (Deuteronomium 32:29) Mpaebɔ nso bɛboa paa. Yesu Kristo kaa sɛ: ‘Monkɔ so mmɔ mpae na moankɔ sɔhwɛ mu.’—Mateo 26:41.
“Mommma wɔnnnaadaa mo: Onyankopɔn nyɛ obi a wosi no atwetwe. Na nea onipa gu no, ɛno ara na obetwa.”—Galatifo 6:7.
Wobɛyɛ dɛn asiesie wo ho ama sɔhwɛ?
NOKWASƐM A ƐWOM
Ɛsɛ sɛ yehu sɛ sɔhwɛ yɛ nnaadaa anaa afiri a etumi yi nnipa a wɔn adwene mu nnɔ, wonsusuw nneɛma ho nkɔ akyiri anaa wonni suahu. (Yakobo 1:14) Yɛreka sɔhwɛ a etumi yi obi wɔ saa kwan no so paa a, ɛyɛ nna mu ɔbrasɛe. N’awiei yɛ ɔhaw pii.—Mmebusɛm 7:22, 23.
SƐNEA BIBLE BETUMI ABOA
Yesu Kristo kaa sɛ: “Sɛ w’aniwa nifa reto wo hintidua a, tu na tow kyene.” (Mateo 5:29) Asɛm a Yesu kae yi yɛ kasakoa. Nea na ɔrekyerɛ ankasa ne sɛ, sɛ yɛpɛ sɛ yɛsɔ Onyankopɔn ani na yenya daa nkwa a, gye sɛ ɔkwan bi so no, yekum yɛn nipadua akwaa no wɔ nneɛma bɔne ho. (Kolosefo 3:5) Sɛ bɔne bi refrɛfrɛ yɛn a, ɛsɛ sɛ yesi yɛn adwene pi sɛ yɛnyɛ. Onyankopɔn somfo nokwafo bi kaa sɛ: “Mma m’aniwa nnhwɛ ahuhude.”—Dwom 119:37.
Ɛwom, ɛnyɛ mmerɛw sɛ yɛbɛhyɛ yɛn ho so. Adeɛ yi, “honam no yɛ mmerɛw.” (Mateo 26:41) Enti mfomso mpa yɛn ho. Nanso sɛ yefi yɛn komam nu yɛn ho, na yɛyɛ nea yebetumi biara sɛ yɛremma bɔne no nka yɛn hɔ a, Yehowa Nyankopɔn a ɔyɛ yɛn Bɔfo no ‘behu yɛn mmɔbɔ na wadom’ yɛn. (Dwom 103:8) Hwɛ sɛnea wei ka koma!
“Sɛ mfomso na wohwɛ a, O Yehowa, anka hena na obegyina?”—Dwom 130:3.


text:
NYAN! No. 2 2016 | Bible Yɛ Nhoma a Emu Nsɛm Yɛ Dɛ Kɛkɛ?
Ɛnyɛ nwonwa sɛ nkurɔfo akyerɛ Bible ase kɔ kasa bebree mu na ahyeta wiase baabiara saa.
ASƐM A ƐDA SO
Bible Yɛ Nhoma a Emu Nsɛm Yɛ Dɛ Kɛkɛ?
Dɛn paa na ɛwɔ Bible ho a ɛmaa nkurɔfo de wɔn nkwa bɔɔ afɔre sɛ wɔn ankasa benya bi akenkan?
MMOA A WƆDE MA ABUSUA NO
Bere a Wo Ba Adu ne Mmabunbere Mu
Bible akyerɛ nneɛma nnum a ebetumi aboa mmofra ama wɔahu nea wɔbɛyɛ wɔ wɔn mmabunbere mu.
NSƐM A WOBISABISA
Nyinsɛn mu Ɔbenfo Bi Kyerɛkyerɛ Ne Gyidi Mu
Kan no, na Ɔbenfo Yan-Der Hsuuw gye di sɛ nkwa bae ara kɛkɛ, nanso bere a ɔbɛyɛɛ nyansahufo no, nhwehwɛmu a ɔyɛe maa no sesaa n’adwene.
BIBLE NO ADWENE
Dadwen
Dadwen a eye betumi aboa wo; nea enye no betumi apira wo. Wobɛyɛ dɛn atumi adi dadwen so?
Ako Ahoɔfɛdua
Wubetumi akenkan nnomaa a wɔn ho yɛ fɛ yi ho nsɛm kakra.
WIASE NSƐM
Mmea ne Mmarima Ntam Nsɛm
Nhwehwɛmu a animdefo ayɛ da no adi sɛ Bible yɛ nokware.
Nneɛma Foforo a Ɛwɔ Wɛbsaet Ha
M’abrabɔ Maa Asetena Fonoo Me
Ná Dmitry Korshunov yɛ kɔwensani, nanso ofii ase kenkan Bible. Na ɔkan no da biara da. Ɛdɛn na ɛkaa no ma ɔyɛɛ nsakrae wɔ n’abrabɔ mu na onyaa anigye mu anigye? Hwɛ video yi na wubehu.


text:
ƆWƐN-ABAN—NEA ADESUA NSƐM WOM December 2017
Adesua nsɛm a yebesua January 29 kosi February 25, 2018.
‘Minim sɛ Ɔbɛsɔre’
Adɛn nti na yebetumi agye adi paa sɛ daakye awufo bɛsɔre?
“Mewɔ Anidaso Wɔ Onyankopɔn Mu”
Adɛn nti na owusɔre yɛ nkyerɛkyerɛ a Kristofo gyidi gyina so paa?
So Wokae?
Woakenkan Ɔwɛn-Aban a aba nnansa yi? Ɛnde, nsɛmmisa a egyina Bible so no, hwɛ emu dodow a wubetumi abua.
Nsɛmmisa a Efi Akenkanfo Hɔ
Tete Israel no, obiara a na Mesia no bɛfa no so aba no, na ɛsɛ sɛ ɔyɛ abakan anaa?
Awofo—Mommoa Mo Mma Ma ‘Wonhu Nyansa Nkɔ Nkwagye Mu’
Awofo a wɔyɛ Kristofo pii wɔ hɔ a, sɛ wɔn babarima anaa wɔn babea pɛ sɛ ohyira ne ho so na ɔbɔ asu a, etumi gyaw wɔn adwinnwen? Wɔbɛyɛ dɛn aboa wɔn ba no ama wanyin akɔ nkwagye mu?
Mmabun—‘Monkɔ So Nyɛ Mo Ankasa Nkwagye Ho Adwuma’
Asubɔ yɛ aniberesɛm, nanso ɛnsɛ sɛ mmabun suro anaa wopia to nkyɛn.
ASETENAM NSƐM
Migyaw Biribiara Hɔ Kodii Owura no Akyi
Bere a Felix Fajardo yɛɛ n’adwene sɛ ɔbɛyɛ Kristo suani no, na wadi mfe 16 pɛ. Bɛboro mfe 70 ni, onnuu ne ho sɛ wadi Owura no akyi akɔ baabiara a Owura no aka sɛ nkɔ.
Nsɛm a Wɔahyehyɛ—Afe 2017 Ɔwɛn-Aban
Nsɛm a wɔahyehyɛ yi bɛboa wo ama woahu nsɛm a ɛbaa afe 2017 Ɔwɛn-Aban mu.


text:
Ware “Awurade Mu Nko Ara”
—Ɛda So Ara Yɛ Adwuma Nnɛ?
“Mennya obi nware no wɔ asafo no mu, na mesuro sɛ menyin a, mɛyɛ ankonam.”
“Mmarima bi a wɔnni asafo no mu yam ye, wɔwɔ ɔdɔ, na wɔdwene nnipa ho. Wɔnsɔre ntia me som, na wohwɛ a, wɔn ho yɛ anika sen anuanom mmarima binom.”
Onyankopɔn asomfo bi a wɔnwaree akeka nsɛm a ɛte saa ara. Wɔnim sɛ Yehowa pɛ sɛ n’asomfo ware “Awurade mu nko ara.” Ɛkyerɛ sɛ, nokware Kristofo nko ara na ɛsɛ sɛ yɛware wɔn. (1 Korintofoɔ 7:39) Adɛn nti na Kristofo binom keka nsɛm a ɛte saa?
NEA ENTI A EBINOM ADWENEM YƐ WƆN NÃÃ
Ebia Kristofo a wɔkeka nsɛm a ɛte saa susuw sɛ anuanom mmaa a wɔnwaree dɔɔso sen anuanom mmarima a wɔnwaree. Ɛte saa wɔ aman pii mu. Ɛho nhwɛso ni: Wokɔ Korea a, Kristofo mmaa a wɔnwaree dodow yɛ ɔha mu 57, na mmarima a wɔnwaree nso dodow yɛ ɔha mu 43. Wokɔ Colombia nso a, Kristofo mmaa a wɔwɔ hɔ dodow yɛ ɔha mu 66, ɛnna mmarima no dodow yɛ ɔha mu 34.
Wɔ mmeae bi nso, ebia sɛ awofo a wɔnyɛ Yehowa Adansefo de wɔn mma rema aware a, wɔgye ɔbarima no sika pii anaa akyɛde akɛse ansa na wɔapene so. Na ebia ɛbɛyɛ den sɛ anuanom mmarima a wɔnwaree binom bɛnya akyɛde a ɛte saa. Wei de adwendwene abɛto anuanom mmaa bi so; wɔntumi nhu sɛ wɔbɛnya Kristoni barima bi aware no anaa. *
YEHOWA MU AHOTOSO HO HIA
Sɛ woanya adwene a ɛte saa pɛn a, wobɛtumi anya awerɛhyem sɛ Yehowa te w’asɛm no ase, na ɔnim sɛnea wote nka no ankasa.
Nanso, Bible mu deɛ, Yehowa hyɛ yɛn sɛ yɛnware Awurade mu nko ara. Adɛn ntia? Efisɛ ɔno na ɔnim nea ɛyɛ ma yɛn, na ɔpɛ sɛ ɔbɔ yɛn ho ban. Ɔmpɛ sɛ yɛsisi gyinae a ɛnyɛ papa a ɛbɛtumi apira yɛn anaasɛ ɛbɛma yɛadi awerɛhow. Nehemia bere so no, Yudafo pii warewaree mmaa a wɔnsom Onyankopɔn. Enti, Nehemia kaa nhwɛso bɔne a Solomon yɛe no ho asɛm. Bible ka sɛ: “Ne Nyankopɔn dɔɔ no, ma enti Onyankopɔn de no sii Israel nyinaa so hene. Ɔno mpo, mmaa ananafoɔ na wɔmaa no yɛɛ bɔne.” (Nehemia 13:23-26) Yehowa nim sɛ ne nkaesɛm yɛ papa, na ɛno nti na waka sɛ ɛsɛ sɛ Kristofo ware Awurade mu nko ara no. (Dwom 19:7-10; Yesaia 48:17, 18) Yɛda Yehowa ase sɛ ɔdɔ a ɔdɔ yɛn nti, wama yɛn afotu a yɛbɛtumi de yɛn ho ato so. Sɛ yɛtie Yehowa sɛ yɛn Sodifo a, yɛgye tom sɛ ɔwɔ hokwan sɛ ɔkyerɛ yɛn nea ɛsɛ sɛ yɛyɛ.
Ɛda adi pefee sɛ wompɛ sɛ wo ne wɔn a ‘wɔnnye nni twe kɔndua korɔ,’ kyerɛ sɛ, wompɛ sɛ woware obi a ɔnnɔ Yehowa. Sɛ woware obi a ɔte saa a, ɔbɛtumi ama woagyae Onyankopɔn som. (2 Korintofoɔ 6:14) Onyankopɔn afotu yɛ papa bere nyinaa, na ɛnnɛ Kristofo pii asi gyinae pa sɛ wɔbɛtie Yehowa. Nanso, afoforo asi gyinae foforo koraa.
ƐDA SO ARA YƐ ADWUMA
Onuawa bi a ɔwɔ Australia a ne din de Maggy fii ase ne ɔbarima bi a ɔnyɛ nokware Kristoni nantewee. * (Hwɛ ase hɔ asɛm no.) Onuawa no ka sɛ: “Ná metaa toto adesua mu sɛnea ɛbɛyɛ a mɛtumi ne no abɔ yiye. Ɛmaa me ne Yehowa ntam yɛɛ basaa.” Ababaa foforo wɔ India a wɔfrɛ no Ratana. Ɔne aberante bi a ɔne no kɔ sukuu fii ase nantewee. Ná aberante no afi ase ne anuanom resua Bible. Nanso, Ratana nti na na ɔresua Bible no. Ewiee ase no, Ratana gyaee Yehowa som kɔɔ asɔre foforo sɛnea ɛbɛyɛ a ɔbɛtumi aware aberante no.
Ndenguè a ofi Cameroon waree obi a ɔnsom Yehowa bere a na wadi mfe 19. Ansa na wɔreware no, ɔbarima no ka kyerɛɛ no sɛ ɔbɛma no kwan ma wasom Yehowa. Nanso wɔwaree akyi nnawɔtwe mmienu no, ɔbarima no ka kyerɛɛ no sɛ ɔremma ɔnkɔ asafo nhyiam. Onuawa no kaa sɛ: “Meyɛɛ ankonam, na daa na meresu. Mehuu sɛ m’asetena ayɛ basaa. Menuu me ho na medii awerɛhow bere nyinaa.”
Ɛyɛ nokware sɛ Kristofo binom aware wɔn a wɔnsom Yehowa, nanso wɔnyɛ wɔn basabasa na wɔma wɔn kwan ma wɔsom Yehowa. Nanso, sɛ wo kunu a ɔnsom Yehowa nyɛ wo basabasa mpo a, ɛbɛka abusuabɔ a wo ne Yehowa wɔ no sɛn? Sɛ wohu sɛ woantie Yehowa afotu a ɛbɛma w’ani agye a, akyiri yi, wobɛte nka sɛn? Nea ɛho hia sen biara no, Yehowa bɛbu nea woayɛ no sɛn?
Anuanom mmarima ne mmaa a wɔwɔ wiase nyinaa a wɔatie Yehowa afotu a ɛka sɛ yɛnware “Awurade mu nko ara” no gye di paa sɛ wɔasi gyinae a ɛyɛ sen biara. Anuanom mmarima ne mmaa a wɔnwaree asi wɔn bo sɛ wɔbɛware obi a ɔsom Yehowa ama Yehowa ani agye. Michiko a ofi Japan abusuafo ka kyerɛɛ no sɛ ɔnware obi a ɔnnɔ Yehowa, nanso na wasi ne bo sɛ ɔbɛtie Onyankopɔn. Sɛ ohu sɛ ne nnamfonom reware nokware Kristofo nanso ɔno deɛ ɔnyaa kunu a, na ɛhaw no. Ɔka sɛ: “Ná metaa ka sɛ esiane sɛ Yehowa yɛ ‘anigyeɛ Nyankopɔn’ nti, ɛnyɛ aware a yɛbɛware nko ara na ɛbɛma yɛn ani agye. Megye di nso sɛ ɔma yɛn nea yɛn koma pɛ. Enti sɛ yɛpɛ sɛ yɛware na yɛnnya ɔhokafo a, ɛbɛyɛ papa sɛ yɛdi sigya kɔsi sɛ yɛbɛnya obi aware no.” (1 Timoteo 1:11) Akyiri yi, onuabarima bi a ɔbɔ ne ho mmɔden wɔ asafo no mu waree Michiko, na n’ani agye sɛ ɔtiee Yehowa afotu.
Anuanom mmarima binom nso wɔ hɔ a wɔretwɛn sɛ wɔbɛnya obi a ɔfata aware no. Sɛ nhwɛso no, Bill a ofi Australia ka sɛ ɛtɔ mmere bi a mmaa a wɔnyɛ Adansefo kyerɛ ne ho anigye. Nanso, wamfa ne ho anhyehyɛ wɔn mu biara efisɛ na ɔmpɛ sɛ ɔne wɔn bɛbɔ na awiei koraa no, ɔne obi a ɔnnye nni ‘akɔtwe kɔndua korɔ.’ Bere rekɔ so no, ɔno nso kyerɛɛ anuanom mmaa bi ho anigye, nanso na mmaa no ani nnye ne ho. Bill twɛnee mfe 30 ansa na ɔrenya Kristoni baa bi a ɔne n’adwene hyia aware no. Ɔka sɛ: “Mennuu me ho. M’ani gye, efisɛ yɛbom kɔ asɛnka, yɛsua ade bom, na yɛn nyinaa bom som Yehowa. Sɛ me ne me yere nnamfonom hyia a, m’ani gye, efisɛ me ne wɔn nyinaa som Yehowa. Yɛde Bible na ɛsiesie yɛn aware mu nsɛm.”
BERE A WORETWƐN YEHOWA
Bere a woretwɛn sɛ Yehowa bɛboa wo ma woanya obi aware no no, dɛn na wobɛtumi ayɛ? Wobɛtumi asusuw nea enti a wonwaree no ho. Sɛ esiane sɛ wopɛ sɛ wotie Yehowa asɛm nti na wonwaree a, ɛnde nya awerɛhyem sɛ woama Yehowa ani agye. (1 Samuel 15:22; Mmebusɛm 27:11) Afei nso, bɔ Yehowa mpae daa, na ka wo komam asɛm kyerɛ no. (Dwom 62:8) Bere a worebɔ mmɔden ako atia sɔhwɛ ne akɔnnɔ bɔne no, wo ne Yehowa abusuabɔ mu bɛyɛ den da biara. Nya awerɛhyem sɛ Yehowa nim wo haw ne nea ɛda wo koma so nyinaa efisɛ wosom bo ma no. Ɔnhyɛɛ obiara bɔ sɛ ɔbɛma no kunu anaa ɔyere. Nanso, sɛ aware ne ade a wohia paa a, nya awerɛhyem sɛ Yehowa nim ɔkwampa a ɔbɛfa so ama woanya nea wo koma pɛ.
Ɛtɔ mmere bi a wobɛte nka te sɛ Dawid a ɔkaa sɛ: “O Yehowa, yɛ ntɛm gye me so. Me honhom asa awie. Mfa w’anim nhunta me.” (Dwom 143:5-7, 10) Mpa abaw. Twɛn Yehowa ma ɔnkyerɛ wo nea ɔpɛ sɛ woyɛ. Kenkan Bible na dwennwen nea wokenkan no ho yiye; woyɛ saa na woretie Yehowa. Wei bɛboa wo ma woahu nea Yehowa pɛ sɛ woyɛ ne sɛnea waboa n’asomfo a wɔtenaa ase tete no. Sɛ wotie no a, wobɛnya ne mu ahotoso na woakɔ so adi n’asɛm so.
Dɛn bio na wobɛtumi ayɛ na ama w’ani akɔ so agye na woayere wo ho ayɛ ɔsom adwuma no bere a wonwaree no? Wobɛtumi ahyɛ wo ne Yehowa abusuabɔ mu den na woabɔ mmɔden anya din pa. Wobɛtumi nso asua ayamye, ayɛ adwumaden, adi Yehowa nokware, na woatew w’anim ama afoforo. Sɛ obi ani bɛgye wɔ n’aware mu a, ɛhia sɛ ɔnya saa su ahorow yi. (Genesis 24:16-21; Rut 1:16, 17; 2:6, 7, 11; Mmebusɛm 31:10-27) Bɔ wo ho mmɔden wɔ asɛnka adwuma no mu, na yere wo ho wɔ asafo no mu. Sɛ woyɛ saa a, na worehwehwɛ Ahenni no kan. Wei bɛbɔ wo ho ban, na ɛbɛboa wo ma woasisi gyinae pa. Bill ka sɛ bere a ɔnwaree no, “Bere kɔɔ ntɛmntɛm! Mede saa bere no yɛɛ akwampae adwuma de som Yehowa.”
Yehowa ahyɛde a ɛka sɛ “Awurade mu nko ara” na yɛnware no bere ntwaam. Sɛ yɛware nokware Kristoni a, yɛhyɛ Yehowa anuonyam, na yɛn ani bɛgye. Bible ka sɛ: “Anigyeɛ ne onipa a ɔsuro Yehowa. Na ne mmara nsɛm da n’akoma soɔ. Ahonyadeɛ ne ade dodoɔ wɔ ne fie; ne tenenee wɔ hɔ daa.” (Dwom 112:1, 3) Enti si wo bo sɛ wobɛdi Onyankopɔn ahyɛde yi so: Ware “Awurade mu nko ara.”


text:
Mose
—Ɔbarima a Ɔwɔ Ɔdɔ
DƐN NE ƆDƆ?
Sɛ yɛka sɛ obi wɔ ɔdɔ a, ɛkyerɛ sɛ ɔpɛ afoforo asɛm paa. Obi a ɔwɔ ɔdɔ de ne nsɛm ne ne nneyɛe kyerɛ sɛ odwen nkurɔfo ho, na ɛtɔ da mpo a, ɔde nneɛma bɔ afɔre boa wɔn.
DƐN NA MOSE DE KYERƐE SƐ ƆWƆ ƆDƆ?
Mose kyerɛe sɛ ɔdɔ Onyankopɔn. Dɛn na ɔyɛ de kyerɛɛ saa? Momma yɛnhwɛ asɛm a ɛwɔ 1 Yohane 5:3 no. Ɛhɔ ka sɛ: “Eyi ne nea Onyankopɔn dɔ kyerɛ, sɛ yebedi n’ahyɛde so.” Mose de saa asɛm yi yɛɛ adwuma. Biribiara a Onyankopɔn ka kyerɛɛ Mose sɛ ɔnyɛ no, ɔyɛe. Nneɛma a Onyankopɔn ka kyerɛɛ no sɛ ɔnyɛ no bi ne sɛ ɔnkɔka nkyerɛ ɔhenkɛse Farao sɛ onnyaa Israelfo mma wɔnkɔ. Ɔka kyerɛɛ no sɛ ɔmfa ne poma nkyerɛ Po Kɔkɔɔ no so. Nea Onyankopɔn kae sɛ Mose nyɛ no, sɛ́ ɛso anaasɛ esua no, otiei, na “ɔyɛɛ saa pɛpɛɛpɛ.”—Exodus 40:16.
Ná Mose dɔ ne nuanom Israelfo. Ná Israelfo no nim sɛ Yehowa de Mose ayɛ wɔn kannifo, enti wɔde wɔn asɛm biara kɔɔ Mose anim. Yɛkenkan sɛ: “Nkurɔfo no begyinaa Mose so fi anɔpa kosi anwummere.” (Exodus 18:13-16) Wo de, fa w’adwene bu sɛ Israelfo di akɔneaba wɔ Mose anim na otie obiara haw da mu nyinaa. Hwɛ sɛnea adwuma no bɛyɛ den ama no! Ne nyinaa mu no, na ɛnhaw Mose sɛ ɔbɛboa wɔn, efisɛ na ɔdɔ wɔn.
Sɛ ɛno da nkyɛn a, na Mose san bɔ mpae ma nnipa a ɔdɔ wɔn no. Wɔn a wɔfom Mose mpo no, ɔbɔɔ mpae maa wɔn! Ɛho nhwɛso ni: Bere a Miriam kasa tiaa ne nuabarima Mose no, Yehowa de kwata bɔɔ Miriam. Mose ani annye sɛ wɔatwe ne nuabea no aso, na mmom ɔyɛɛ ntɛm srɛ maa no. Ɔbɔɔ mpae sɛ: “O Onyankopɔn, mesrɛ wo, sa no yare!” (Numeri 12:3) Sɛ ɛnyɛ ɔdɔ na Mose wɔ a, anka ɔbɛbɔ mpae yi?
DƐN NA YESUA FI MU?
Yebetumi asuasua Mose na yɛanya ɔdɔ a emu yɛ den paa ama Onyankopɔn. Ɔdɔ a ɛte saa no bɛma ‘yɛafi koma mu’ atie n’asɛm. (Romafo 6:17) Sɛ yefi yɛn koma nyinaa mu tie Yehowa a, ɛma ne koma tɔ ne yam. (Mmebusɛm 27:11) Sɛ yɛyɛ saa a, yɛn nso yenya so mfaso, efisɛ sɛ yɛdɔ Onyankopɔn paa na yɛsom no a, ɛbɛma yɛayɛ adepa, na yɛn ani begye nso sɛ yɛreyɛ saa!—Dwom 100:2.
Ɔkwan foforo a yebetumi asuasua Mose ne sɛ yebefi yɛn koma nyinaa mu adɔ afoforo. Sɛ yɛn nnamfo anaa yɛn abusuafo de wɔn haw bɛto yɛn anim a, ɔdɔ bɛma yɛayɛ nea edidi so yi: (1) Yebeyi yɛn yam atie wɔn; (2) yɛbɛte nka ama wɔn; (3) yɛbɛma wɔahu sɛ yedwen wɔn ho.
Yebetumi asuasua Mose abɔ mpae ama yɛn nuanom. Sɛ yɛn nuanom ka wɔn haw kyerɛ yɛn a, ɛtɔ da a etumi yɛ yɛn yaw sɛ yɛrentumi nyɛ ho hwee mmoa wɔn. Yetumi mpo ka sɛ, “Nea metumi ayɛ ara ne sɛ mɛbɔ mpae ama wo.” Nanso momma yɛnkae sɛ: “Sɛ ɔtreneeni adesrɛ reyɛ adwuma a, ɛwɔ tumi kɛse.” (Yakobo 5:16) Yɛn mpaebɔ betumi ama Yehowa ayɛ biribi ama onii no, na ebia sɛ yɛammɔ saa mpae no a, anka Yehowa renyɛ. Enti wohwɛ mu paa a, dɛn na ɛkyɛn sɛ wobɛbɔ mpae ama wɔn a wopɛ wɔn asɛm? *
Wunhu sɛ yebetumi asua nneɛma pii afi Mose hɔ? Ɛwom, na ɔyɛ onipa a mogya nam ne mu te sɛ yɛn ara, nanso onyaa gyidi, ahobrɛase ne ɔdɔ, na yebetumi asuasua no. Sɛ yetumi suasua Mose yiye a, yebenya so mfaso, na ɛbɛtrɛw aka afoforo nso.—Romafo 15:4.
^ nky. 8 Nea ɛbɛma Onyankopɔn atie yɛn mpaebɔ ne sɛ yɛbɛyere yɛn ho denneennen ayɛ n’apɛde. Sɛ wopɛ nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 17. Yehowa Adansefo na wotintimii.


text:
Adesua 18: Yakob Kɔ Haran
WUNIM nnipa a Yakob ne wɔn rekasa wɔ ha no? Bere a otwaa kwan nna pii no, Yakob bɛtoo wɔn abura bi so. Na wɔrehwɛ wɔn nguan. Yakob bisae sɛ: ‘Mufi he?’
Wɔkae sɛ, ‘Haran.’
Yakob bisae sɛ, ‘Munim Laban?’
Wobuae sɛ, ‘Yiw. Hwɛ, ne babea Rahel ne ne nguan ni.’ Wuhu Rahel sɛ ɔreba?
Bere a Yakob huu Rahel ne ne wɔfa Laban nguan no, okopirew ɔbo no fii abura no ano na nguan no atumi anom nsu. Afei ofew Rahel ano na ɔkyerɛɛ no nipa ko a ɔyɛ. N’ani gyei na ɔkɔɔ fie kɔka kyerɛɛ ne papa Laban
Laban ani gyei sɛ Yakob aba wɔn nkyɛn. Na bere a Yakob kae sɛ ɔbɛware Rahel no, Laban ani gyei. Nanso, ɔka kyerɛɛ Yakob sɛ ɔnyɛ n’afuw mu adwuma mfe ason na ɔde Rahel ama no. Esiane sɛ na ɔdɔ Rahel kɛse saa nti Yakob yɛɛ eyi. Nanso bere a ayeforohyia bere no dui no wunim nea ɛbae?
Laban de ne babea panyin Lea mmom na ɛmaa Yakob. Bere a Yakob penee so sɛ ɔbɛyɛ adwuma ama no mfe ason bio no, Laban nso penee so sɛ ɔde Rahel bɛma no sɛ ne yere. Saa bere no Onyankopɔn maa kwan ma ɔbarima waree nea ɛboro ɔyere biako. Nanso ɛnnɛ de, sɛnea Bible kyerɛ no, ɛsɛ sɛ ɔbarima nya ɔyere biako pɛ.
Genesis 29:1-30.
Nsɛmmisa
- Ababaa a ɔwɔ mfonini no mu no yɛ hena, na dɛn na Yakob yɛ maa no?
- Dɛn na Yakob pɛe sɛ ɔbɛyɛ na ama wanya Rahel aware?
- Bere duu sɛ Yakob bɛware Rahel no, dɛn na Laban yɛe?
- Dɛn na Yakob penee so sɛ ɔbɛyɛ na wanya Rahel aware?
Nsɛmmisa foforo
- Kenkan Genesis 29:1-30.
Bere a Laban daadaa Yakob mpo no, ɔkwan bɛn so na Yakob kyerɛe sɛ ɔmpɛ basabasa, na dɛn na yebetumi asua afi mu? (Gen. 25:27; 29:26-28; Mat. 5:37)
Dɛn na ɛwɔ nea Yakob yɛe no mu a ɛma yehu sɛ ɛsono ɔdɔ pa na ɛsono ahoɔfɛ dɔ? (Gen. 29:18, 20, 30; Nmd. 8:6)
Mmea baanan bɛn na wɔbɛkaa Yakob fifo ho a akyiri yi wɔwoo mmabarima maa no? (Gen. 29:23, 24, 28, 29)


text:
NYAN! March 2015 | Onyankopɔn Wɔ Hɔ? Adɛn Nti na Ɛhia sɛ Yɛhu?
Wohu mmuae no a, ɛbɛyɛ wo nwonwa.
ASƐM A ƐDA SO
Onyankopɔn Wɔ Hɔ? Adɛn Nti na Ɛhia Sɛ Yɛhu?
Hwɛ sɛ asɛmmisa bi ho mmuae bɛtumi aboa wo anaa.
WIASE NSƐM
Afrika
Kɛtɛasehyɛ ne abɛnkoro a wɔkunkum wɔn nyinaa yɛ sum ase adeyɛ.
MMOA A WƆDE MA ABUSUA NO
Sɛnea Wo Ne Wo Nsenom Ntam Bɛyɛ Kama
Nyansahyɛ mmiɛnsa a ɛbɛtumi aboa na wo ne wo nsenom ntam nsɛm ansɛe mo aware.
ABAKƆSƐM
Asɛm a Ɛkyekyɛɛ Wiase Mu
Adɛn nti na Brazilfo nkutoo na wɔka Portuguese kasa wɔ Amerika anafo fam?
Mframa ne Owia
—Ɛsa Yare
Nnɛ nyansahufo agye ɔkwan a wɔfaa so saa yare wɔ afe 1800 mu no atom.
BIBLE NO ADWENE
Gambling
Asɛm biara nni kyakyatoɔ ho?
WƆBƆE ANAA?
Abubummabaa Aso
Abubummabaa aso sua deɛ, nanso ɔtumi te nnyegyeeɛ sen aboa biara.
Nneɛma Foforo a Ɛwɔ Wɛbsaet Ha
Siesie Wo Dan Mu na Di Wo Ho Ni
Yehowa ahyehyɛ biribiara pɛpɛɛpɛ. Wo nso wobɛtumi asiesie wo dan mu na woadi wo ho ni. Hwɛ sɛnea wobɛyɛ no!


text:
ƆFÃ 9
Wo ne W’abusua Mmom Nsom Yehowa
“Monsom Nea ɔyɛɛ ɔsoro ne asase . . . no.”
Nhoma yi a wakenkan yi ama woahu sɛ afotu pii wɔ Bible mu a ebetumi aboa wo ne w’abusua. Yehowa pɛ sɛ w’ani gye, enti wahyɛ bɔ sɛ sɛ wode ne som di kan wɔ w’abrabɔ mu a, ‘ɔde nneɛma a aka yi nyinaa bɛka ho ama wo.’ (Mateo 6:33) Yehowa pɛ sɛ wobɛyɛ n’adamfo. Enti hokwan biara a wubenya no fa yɛ adwuma ma ɛntwe wo mmɛn no. Biribiara nni hɔ a ɛkyɛn sɛ obi bɛyɛ Onyankopɔn Adamfo.
1 HYƐ WO NE YEHOWA ADAMFOFA MU DEN
NEA BIBLE NO KA: “‘Mɛyɛ mo agya, na moayɛ me mmabarima ne mmabea,’ ade nyinaa so Tumfoɔ Yehowa na ose.” (2 Korintofo 6:18) Onyankopɔn pɛ sɛ wobɛyɛ n’adamfo paa. Ɔkwan baako a wubetumi afa so ayɛ saa ne sɛ wobɛbɔ no mpae. Yehowa aka sɛ ‘nnnyae mpaebɔ da.’ (1 Tesalonikafo 5:17) Ɔpɛ sɛ woka wo komam asɛm ne wo haw kyerɛ no. (Filipifo 4:6) Sɛ wo ne w’abusua bom bɔ mpae a, wobehu sɛ wodɔ Onyankopɔn ampa.
Mpaebɔ nkutoo nnɔɔso, ɛsɛ sɛ wutie Onyankopɔn nso. Sɛ wusua Onyankopɔn Asɛm ne Bible ho nhoma ahorow a, ɛbɛboa wo ma woatie no. (Dwom 1:1, 2) Wusua ade a, ɛyɛ a dwinnwen ho. (Dwom 77:11, 12) Ade foforo a ebetumi aboa ma woatie Onyankopɔn ne sɛ wobɛkɔ Kristofo nhyiam daa.
Sɛ woka Yehowa ho asɛm kyerɛ nkurɔfo a, ɛno nso bɛboa wo ma woahyɛ wo ne n’adamfofa no mu den. Da biara da a wobɛkɔ asɛnka no, ɛma wo bɛn Yehowa.
NEA WUBETUMI AYƐ:
Pɛ bere a da biara wode bɛkenkan Bible abɔ mpae
Wo ne w’abusua nyinaa mfa Onyankopɔn som nni kan wɔ mo asetenam, na ɛnnyɛ anigyede
2 MONKƆ SO NYƐ ABUSUA SOM
NEA BIBLE NO KA: “Mommɛn Onyankopɔn na ɔbɛbɛn mo.” (Yakobo 4:8) Ɛsɛ sɛ moyɛ nhyehyɛe a mode bɛyɛ abusua som,* na monhwɛ sɛ ɛbɛkɔ so. (Genesis 18:19) Nanso ɛno nkutoo nnɔɔso. Biribiara a wo ne w’abusua bɛyɛ no, ɛnsɛ sɛ momma mo werɛ fi Onyankopɔn da. Ka Onyankopɔn ho asɛm kyerɛ w’abusua “bere a wote wo fie, bere a wonam kwan so, bere a woda hɔ, ne bere a woasɔre,” na ɛnhyɛ mo ne N’adamfofa no mu den. (Deuteronomium 6:6, 7) Fa yɛ wo botae sɛ wobɛyɛ sɛ Yosua. Ɔkae sɛ: “Me ne me fie de, yɛbɛsom Yehowa.”
NEA WUBETUMI AYƐ:
Hwɛ nea abusua no muni biara hia, na gyina so yɛ nhyehyɛe a ebetumi aboa obiara, na hwɛ sɛ nhyehyɛe no bɛkɔ so


text:
Bible Nsɛmmisa Ho Mmuae
Kristo mmae no atirimpɔw ne sɛn?
Ansa na Yesu Kristo rekɔ soro afe 33 Y.B. no, ɔhyɛɛ bɔ sɛ ɔbɛsan aba. Ɔmaa mfatoho bi kyerɛe sɛ ɔte sɛ ɔdehye bi a otuu kwan kɔhyɛɛ mu kyɛe, na ɔsan bae no, na wanya tumi a ɔde rebedi hene. Enti Yesu mmae no atirimpɔw ne sɛ, ɔde aban papa rebrɛ nnipa.
Yesu de aban papa bɛbrɛ nnipa
Nipadua bɛn na na Kristo de bɛba? Owui no, Onyankopɔn nyanee no ma ɔbɛyɛɛ honhom abɔde a yɛmfa yɛn ani nhu no. (1 Petro 3:18) Afei ɔkɔɔ soro kɔtenaa Onyankopɔn nsa nifa. (Dwom 110:1) Akyiri yi, Yehowa Nyankopɔn, “Nea ne nna akyɛ” no, maa Yesu begyinaa n’anim, na ɔmaa no tumi a ɔde bedi nnipa so. Enti Yesu ansan amma sɛ onipa; mmom ɔbae no, na ɔyɛ Ɔhene wɔ soro.
Sɛ Yesu san ba a, dɛn na ɔbɛyɛ?
Sɛ Yesu san ba a n’abɔfo ka ne ho a, obebu nnipa atɛn. Ɔbɛsɛe amumɔyɛfo, na wɔn a wogye no tom sɛ Ɔhene no, wama wɔn daa nkwa.
Sɛ Yesu bedi asase so hene a, ɔbɛma asase adan paradise. Obenyan awufo asan aba nkwa mu abɛtena saa Paradise asase no so ma wɔn ani agye.


text:
Aso Hom Gye Jesus Dzi?
Nyew. Yɛgye Jesus dzi, ɔkãe dɛ: “
Emi nye ɔkwan no, nye nokwar no, nye nkwa no; obi mmba Egya no hɔ, gyedɛ ɔnam mo do.” (John 14:6) Yɛgye dzi dɛ Jesus fii sor baa asaase yi do, na ɔdze ne dasanyi nkwa a odzi mu bɛmae dɛ werdam afɔrbɔ. (Matthew 20:28) No wu nye no wusoɛr no ma ɔyɛ yie ma hɔn a wɔkyerɛ no mu gyedzi no dɛ wobenya onnyiewiei nkwa. (John 3:16) Yɛsan so gye dzi dɛ sesei, Jesus ridzi Hen wɔ Nyankopɔn no sor Ahendzi no a ɔnnkyɛr ɔdze asomdwee bɛbrɛ asaase nyinara no mu. (Nyikyerɛ 11:15) Naaso, yɛgye Jesus asɛm a ɔkãe yi so to mu, ɔkãe dɛ: “
Egya no sõ sen me.” (John 14:28) Iyi ntsi yɛnnsom Jesus, osiandɛ yɛgye dzi dɛ ɔnnyɛ ɔno nye Adze Nyina do Tumfo Nyankopɔn no.


text:
Ma W’awareɛ Nnyina na Emu Nyɛ Anika
“Sɛ Yehowa ansi fie no a, ɛho adwumayɛfoɔ brɛ gu kwa.”—DWOM 127:1a.
1-3. Nsɛmnsɛm bɛn na awarefoɔ taa hyia? (Hwɛ mfoni a ɛwɔ adesua yi mfiaseɛ no.)
ƆBARIMA bi ne ne yere atena mfie 38, na n’ani gye n’awareɛ mu. Ɔbarima yi kaa sɛ: “Sɛ wopɛ paa sɛ w’awareɛ gyina, na woyɛ nea wobɛtumi biara sɛ ɛbɛgyina a, Yehowa bɛhyira wo.” Enti, sɛ ɛto nea ɛyɛ den mpo a, okunu ne ɔyere nyinaa bɛtumi aboa wɔn ho wɔn ho na wɔn awareɛ ayɛ dɛ.
2 Ɛyɛ dɛn ara a, nsɛmnsɛm bɛsɔre wɔ awareɛ mu. Bible mpo ka sɛ awarefoɔ ho “bɛhiahia wɔn ɔhonam mu.” (1 Korintofoɔ 7:28) Adɛn ntia? Da biara wɔ ne nsɛm, na wei bɛtumi ama awarefoɔ ho ahiahia wɔn. Sintɔ wɔ ɔbarima ne ɔbaa nyinaa ho, enti ɛtɔ da a baako bɛyɛ biribi ma aha ɔfoforɔ no. Wobɛhwɛ mpo na tɛkrɛma no aka biribi a ɛnsɛ sɛ ɛka. (Yakobo 3:2, 5, 8) Awarefoɔ pii yɛ adwumaden sɛnea ɛbɛyɛ a wɔbɛnya biribi kakra aba fie, na berɛ koro no ara ɛsɛ sɛ wɔnya berɛ tete wɔn mma. Ɛtɔ da a, wei de ɔbrɛ ne kɔdaanna bɛto wɔn so, enti ebia ɛbɛyɛ den sɛ wɔbɛnya berɛ aka wɔn awareɛ no hye. Afei sikasɛm, yareɛ, ne nsɛnnennen foforɔ wɔ hɔ, na wei nyinaa bɛtumi ama ɔdɔ ne obuo a awarefoɔ wɔ ma wɔn ho no abrɛ ase. Ebia yɛbɛhu sɛ awarefoɔ bi te hɔ fɛfɛɛfɛ, nanso ɛno mpo, “ɔhonam nnwuma” te sɛ adwamammɔ, ahohwie, nitan, ntawantawadie, ahoɔyaa, bobɔne, ne mansotwe bɛtumi adidi awareɛ no ase.
3 Nea ɛsɛe asɛm no koraa ne tebea a yɛwom wɔ “nna a ɛdi akyire” yi mu no. Nnipa yɛ ahopɛ ne pɛsɛmenkomenya na wɔnni obuo mma Onyankopɔn. Su a ɛte saa bɛtumi de awareɛ ato asiane mu. (2 Timoteo 3:1-4) Nanso wei nyinaa da nkyɛn a, ɔtamfo tirimuɔdenfoɔ bi asi nketekrakye sɛ ɔbɛgu awareɛ. Ɔsomafoɔ Petro bɔ yɛn kɔkɔ sɛ: “Mo tamfo Bonsam nenam sɛ gyata a ɔrebobom apɛ obi amene no.”
4. Ɛbɛyɛ dɛn na awareɛ atumi agyina na anigyeɛ aba mu?
4 Ɔbarima bi a ɔwɔ Japan kaa sɛ: “Na me sikasɛm nyɛ koraa, na na me ne me yere nso mmɔ nkɔmmɔ. Enti daa na wayɛ hahaaha. Nnansa yi, yareɛ bi kaa no too hɔ a na ɛnyɛ asɛm ketewa. Ɛtɔ da a, wei nyinaa de akasakasa ba yɛn ntam.” Nsɛmnsɛm bɛtumi aba awareɛ mu, nanso yɛbɛtumi adi so. Yehowa bɛtumi aboa awarefoɔ ma wɔn awareɛ agyina na anigyeɛ aba mu. (Kenkan Dwom 127:1.) Momma yɛnhwɛ nneɛma nnum a ɛbɛboa ma awareɛ agyina na aseɛ atim. Bio nso yɛbɛhwɛ nea enti a ɔdɔ ma awareɛ sɔ.
MA YEHOWA MMRA W’AWAREƐ MU
5, 6. Ɔkwan bɛn so na okunu ne ɔyere bɛtumi ama Yehowa aba wɔn awareɛ mu?
5 Yehowa na ɔhyehyɛɛ awareɛ, enti adeɛ baako a ɛbɛtumi ama awareɛ anya nnyinasoɔ paa ne sɛ awarefoɔ no bɛbrɛ wɔn ho ase ama Yehowa na wɔadi no nokorɛ. (Kenkan Ɔsɛnkafoɔ 4:12.) Enti sɛ awarefoɔ pɛ sɛ Onyankopɔn ba wɔn awareɛ mu a, ɛsɛ sɛ wɔdi n’ahyɛdeɛ so. Bible ka sɛ: “W’aso bɛte asɛm bi wɔ w’akyi sɛ: ‘Ɛkwan no nie. Momfa so.’ Sɛ momane fa nifa oo, mofa benkum oo, momfa so.” (Yesaia 30:20, 21) Sɛ awarefoɔ bom kenkan Bible a, ɛkyerɛ sɛ wɔawɛn wɔn ‘aso’ ama Yehowa asɛm. (Dwom 1:1-3) Sɛ wɔma abusua som tu mpɔn na ɛyɛ anika na wɔhwɛ ma no toatoa so daa a, ɛbɛhyɛ wɔn den na wɔn awareɛ asɔ. Afei ɛsɛ sɛ wɔbom bɔ mpaeɛ da biara da; wei bɛma awareɛ no ayɛ den, na Satan wiase no rentumi nnidi aseɛ.
6 Ɔbarima bi a ɔfiri Germany a ɔde Gerhard kaa sɛ: “Berɛ biara a mente-me-ho-ase anaa wontwiwontwi bɛtena yɛn anigyeɛ so no, afotusɛm a ɛwɔ Onyankopɔn Asɛm mu no boa ma yɛnya aboterɛ na yɛde nsɛm kyɛ.” Ɔkaa sɛ su a ɛte saa ho hia na ama awareɛ asɔ. Sɛ okunu ne ɔyere bom som Onyankopɔn na wɔma no tena wɔn awareɛ mu a, ɛka wɔn fam Onyankopɔn ho na ɛma awareɛ no gyina pintinn.
OKUNUNOM A WƆDI WƆN ABUSUA SO YIE
7. Sɛn na ɛsɛ sɛ okunu ne ne yere di?
7 Ɔbarima ne abusua ti, na sɛ ɔdi n’asɛdeɛ ho dwuma yie a, ɛbɛtumi ama abusua no ayɛ den na anigyeɛ aba mu. Bible ka sɛ: “Ɔbarima biara ti ne Kristo; ɔbaa nso ti ne ɔbarima.” (1 Korintofoɔ 11:3) Wei kyerɛ sɛn? Sɛnea Yesu ne n’asuafoɔ no dii no, saa ara na ɛsɛ sɛ ɔbarima ne ne yere di. Ná Yesu nyɛ kankabi tirimuɔdenfoɔ. Mmom na ɔdɔ nnipa, ne yam yɛ, ɔte asɛm ase, ɔdwo, na ɔbrɛ ne ho ase.
8. Dɛn na ɔbarima bɛyɛ na ne yere abu no na wadɔ no?
8 Sɛ mmarima suasua Kristo a, ɛho renhia sɛ daa wɔbɛka akyerɛ wɔn yere sɛ: ‘Ɛsɛ sɛ wobu me.’ Mmom wɔbɛkɔ so ara anya wɔn yerenom ho aboterɛ na ‘wɔadi wɔn ni sɛ anwenneɛ a ɛyɛ mmerɛ.’ (1 Petro 3:7) Sɛ ɔbarima ne ne yere wɔ fie oo, wɔwɔ abɔnten oo, ɛsɛ sɛ n’anom asɛm ma ɔbaa no anim ba nyam na ɔkyerɛ sɛ ne ho asɛm hia no. Sɛ mmarima yɛ saa a, ɛbɛkyerɛ sɛ wɔn yerenom som bo ma wɔn. (Mmebusɛm 31:28) Sɛ ɔbarima kyerɛ sɛ ɔdɔ ne yere a, ɔbaa no nso bɛdɔ no na wabu no, na Yehowa nso bɛhyira awareɛ no so.
ƆYERENOM A WƆBRƐ WƆN HO ASE
9. Ɛdeɛn na ɔyere de bɛkyerɛ sɛ ɔbrɛ ne ho ase?
9 Sɛ yɛdɔ Yehowa na yɛdi n’ahyɛdeɛ so a, yɛbɛbrɛ yɛn ho ase ahyɛ “Onyankopɔn nsa a tumi wom no ase.” (1 Petro 5:6) Ɔkwan titire baako a ɔbaa bɛkyerɛ sɛ wabrɛ ne ho ase ahyɛ Yehowa tumi ase ne sɛ ɔne ne kunu bɛyɛ baako na waboa no. Bible ka sɛ: “Ɔyerenom, mommrɛ mo ho ase mma mo kununom, sɛdeɛ ɛfata Awurade mu.” (Kolosefoɔ 3:18) Ɛyɛ nokorɛ, ɛnyɛ berɛ nyinaa na ɔbaa ne ne kunu bɛyɛ adwene wɔ nsɛm ho. Nanso sɛ ɔbarima no si gyinaeɛ na ɛntia Onyankopɔn mmara a, ɛsɛ sɛ ɔbaa no brɛ ne ho ase na ɔgye tom.
10. Adɛn nti na ahobrɛaseɛ ho hia?
10 Yehowa ama ɔyerenom asɛdeɛ bi a nidie wom wɔ abusua no mu. Ɔbaa yɛ ɔbarima “hokafoɔ.” (Malaki 2:14) Sɛ awarefoɔ resi gyinaeɛ bi a, ɔbaa no bɛto ne bo ase akyerɛ n’adwene, nanso sɛ wɔbɔ asɛm no pɔ wie a, ɔbɛbrɛ ne ho ase agye atom. Ɛnneɛ, deɛn na ɔbarima no bɛyɛ de akyerɛ sɛ n’ani da hɔ? Ɛne sɛ nea ne yere wɔ ka biara ɔbɛyɛ aso atie. (Mmebusɛm 31:10-31) Sɛ ɔbaa brɛ ne ho ase ma ne kunu a, ɛma anigyeɛ, asomdwoeɛ, ne baakoyɛ ba abusua no mu. Wei ma awarefoɔ no akoma tɔ wɔn yam, efisɛ wɔnim sɛ wɔreyɛ nea ɛsɔ Onyankopɔn ani.
“MOMFA MFIRIFIRI MO HO KORAKORA”
11. Adɛn nti na ɛhia sɛ yɛde mfomsoɔ firi?
11 Adeɛ foforɔ wɔ hɔ a ɛboa ma awareɛ gyina paa. Ɛno ne sɛ awarefoɔ de mfomsoɔ bɛfirifiri wɔn ho. Sɛ ‘wɔnya wɔn ho aboterɛ na wɔde firifiri wɔn ho’ a, awareɛ no bɛsɔ paa. (Kolosefoɔ 3:13) Nanso sɛ awarefoɔ nya asɛm na wɔsɔ mu twann anaa wɔkɔtwetwe nsɛm a atwam ba a, nkakrankakra awareɛ no bɛgyigya. Sɛnea ɛdan bi ho paapae a, nkakrankakra ɛgo no, saa ara na abufuo anaa menasepɔ bɛma ayɛ den sɛ awarefoɔ de mfomsoɔ bɛfirifiri wɔn ho na wɔabom atena asomdwoeɛ mu. Nanso sɛ awarefoɔ de firifiri wɔn ho sɛnea Yehowa de wɔn mfomsoɔ firi wɔn no a, awareɛ no bɛsɔ paa.
12. Ɔkwan bɛn so na “ɔdɔ kata bɔne pii so”?
12 Ɔdɔ kann ‘mfa bɔne nhyɛ ne mu.’ Mmom “ɔdɔ kata bɔne pii so.” (1 Korintofoɔ 13:4, 5; kenkan 1 Petro 4:8.) Enti sɛ yɛdɔ obi a, yɛrentumi nkan mpɛn dodoɔ a yɛde ne bɔne bɛfiri no. Berɛ bi ɔsomafoɔ Petro bisaa Yesu mpɛn dodoɔ a obi yɛ no bɔne a ɛsɛ sɛ ɔde firi no. Yesu buaa sɛ: “Ɛnkɔsi mprɛ aduɔson nson.” (Mateo 18:21, 22) Ná Yesu repɛ akyerɛ sɛn? Nea na ɔrepɛ akyerɛ ne sɛ Kristofoɔ rentumi nkan mpɛn dodoɔ a wɔde mfomsoɔ bɛfiri; ɛsɛ sɛ wɔyɛ saa daa.
13. Dɛn na ɛbɛma ayɛ mmerɛ sɛ yɛde bɔne bɛkyɛ?
13 Ɔbaa bi a ɔwɔ Germany a ɔde Annette kaa sɛ: “Sɛ awarefoɔ nnim bɔne fakyɛ a, wɔbɛnya wɔn ho menasepɔ na obiara rennye ne yɔnko nni bio. Afei nkakrankakra awareɛ no bɛgyigya. Nanso sɛ awarefoɔ tumi gyaa nsɛm mu ma ɛka a, ɛka wɔn bom ma awareɛ no tim.” Sɛ wo hokafoɔ yɛ biribi ma wo a, ma no nhu sɛ w’ani sɔ na da no ase. Fa w’ani to fam hwɛ nneɛma a wobɛtumi akamfo no wɔ ho. Woyɛ saa a, ɛbɛyɛ mmerɛ sɛ wode ne mfomsoɔ bɛkyɛ no. (Kolosefoɔ 3:15) Monsua bɔne fafiri, na ɛbɛma moanya asomdwoeɛ, baakoyɛ, ne Onyankopɔn anim dom.
‘NEA WOPƐ SƐ NNIPA YƐ WO NO, YƐ WƆN SAA ARA’
14, 15. Asɛm bɛn na Yesu kaeɛ? Ɔkwan bɛn so na ɛbɛtumi aboa ma awareɛ agyina?
14 Sɛ obi ne wo rekasa a, wopɛ sɛ ɔde obuo ne nidie ma wo. Sɛ wo nso na worekasa a, wopɛ sɛ nkurɔfoɔ yɛ aso tie wo na wɔkyerɛ sɛ wɔwɔ atenka. Ebia woate pɛn sɛ obi reka sɛ: “Nea asomasi ayɛ me no, mɛyɛ no bi atua ka.” Ɛtɔ da a, nteaseɛ wom. Nanso Bible se: “Nka sɛ: ‘Sɛ ɔyɛɛ me no, saa ara na mɛyɛ no.’” (Mmebusɛm 24:29) Yesu kyerɛɛ nkurɔfoɔ nea wɔbɛyɛ wɔ tebea a ɛte saa ho. N’asɛm no boa ma yɛtumi ne nnipa nyinaa tena yie. Ɔkaa sɛ: “Sɛdeɛ mopɛ sɛ nnipa yɛ mo no, monyɛ wɔn saa ara.” (Luka 6:31) Yesu anka sɛ nea nnipa yɛ yɛn no yɛnyɛ wɔn saa ara, na mmom ɔkaa sɛ nea yɛpɛ sɛ wɔyɛ yɛn no, yɛnyɛ wɔn saa ara. Dɛn na wei kyerɛ wɔ awareɛ mu? Ɛkyerɛ sɛ nea yɛpɛ sɛ yɛnya fi awareɛ mu no, yɛmfa saa ara nhyɛ awareɛ no mu.
Nea yɛpɛ sɛ yɛnya fi awareɛ mu no, yɛmfa saa ara nhyɛ awareɛ no mu
15 Adeɛ baako nso a ɛboa ma awareɛ gyina ne sɛ awarefoɔ no bɛnya tema ama wɔn ho. Ɔbarima warefoɔ bi a ɔwɔ South Africa kaa sɛ: “Yɛbɔ mmɔden sɛ yɛde Yesu asɛm no bɛyɛ adwuma. Nokwasɛm nie, ɛtɔ da a yɛn adwene nhyia wɔ nsɛm bi ho. Nanso obiara bɔ mmɔden sɛ nea ɔpɛ sɛ ne yɔnko yɛ no no, ɔno nso bɛyɛ no saa ara. Yɛpɛ sɛ yɛn mu biara bu ne yɔnko na ɔdi no ni.”
16. Dɛn na ɛnsɛ sɛ okunu anaa ɔyere de yɛ ne hokafoɔ?
16 Sɛ wo kunu anaa wo yere wɔ mmerɛyɛ anaa su bi a ɛteetee wo a, mmɔ ho dawuro mma afoforɔ nte. Mfa nyi nsɛnkwaa mpo. Kae sɛ awareɛ nyɛ akansie na woakyerɛ sɛ wo na w’ano yɛ ya anaa wo ho yɛ den anaa wotumi teateam. Yɛn nyinaa tɔ sin, enti ɛtɔ da a yɛbɛyɛ biribi ama aha afoforɔ. Nanso wei mma okunu anaa ɔyere kwan sɛ ɔnhyɛ ne hokafoɔ aniwuo anaa ɔnsopa no. Biribi foforɔ wɔ hɔ a ɛnsɛ sɛ awarefoɔ da so ho daeɛ koraa. Ɛyɛ dɛn? Ɛno ne sɛ baako bɛsum ne yɔnko anaa ɔbɛtene ne nsa abɔ no.
17. Ɔkwan bɛn so na okunu bɛtumi de Yesu asɛm no ayɛ adwuma na wanya tema ama ne yere?
17 Mmeae bi wɔ hɔ a ɔbarima boro ne yere anaa ɔdwoodwoo no de kyerɛ sɛ ɔno ne barima. Nanso Bible ka sɛ: “Deɛ ne bo kyɛre fuo no yɛ sene dɔmmarima, na deɛ ɔdi ne honhom soɔ yɛ sene deɛ ɔko fa kuro.” (Mmebusɛm 16:32) Nokwasɛm nie, sɛ obi hwe ne yere anaa ɔdwoodwoo no a, na ɔnyɛ ɔbarima. Ná Yesu ne ɔbarima a ɔsene biara a watena ase pɛn, nanso na n’ahosodie yɛ krabɛhwɛ. Enti sɛ yɛreka ɔbarima a, ɔno ne obi a ɔtumi di ne ho so te sɛ Yesu. Yɛnhwɛ ɔdwontofoɔ Dawid nso. Na ɔyɛ obi a ne ho yɛ den na ne koko yɛ duru, nanso tie nea ɔkaeɛ: “Mo bo fu a, monnyɛ bɔne. Momma mo nsɛm ntena mo akoma mu mo mpa so, na monyɛ komm.”
“MONHYƐ ƆDƆ”
18. Adɛn nti na ɛsɛ sɛ yɛkɔ so da ɔdɔ adi?
18 Monkenkan 1 Korintofoɔ 13:4-7. Su a ɛhia paa wɔ awareɛ mu ne ɔdɔ. Bible ka sɛ: “Monhyɛ ayamhyehyeɛ, ayamyɛ, ahobrɛaseɛ adwene, ɔdwoɔ, ne abodwokyɛreɛ. Na yeinom nyinaa akyi no, monhyɛ ɔdɔ ɛfiri sɛ ɛyɛ koroyɛ homa a ɛyɛ pɛ.” (Kolosefoɔ 3:12, 14) Ɛsɛ sɛ okunu ne ɔyere nya ɔdɔ kann ma wɔn ho. Wɔyɛ saa a, na wɔresuasua Yesu Kristo; ɔno na ɔde ne nkwa too hɔ maa afoforɔ. Ɛyɛ nokorɛ, ɛtɔ da a ɔbarima anaa ɔbaa no bɛyɛ biribi ama ayɛ baako ahi, anaa baako bɛyare dendeenden, anaa wɔn ho bɛkyere wɔn wɔ sika fam. Wobɛhwɛ mpo na nsenom de wɔn nsɛm redwan wɔn ho. Nanso sɛ ɔdɔ kann wɔ awareɛ no mu a, weinom biara rentumi ntete awarefoɔ no ntam.
19, 20. (a) Ɛbɛyɛ dɛn na okunu ne ɔyere ama wɔn awareɛ agyina na anigyeɛ aba mu? (b) Dɛn na yɛbɛsusu ho wɔ adesua a ɛdi hɔ no mu?
19 Sɛ awareɛ bɛgyina a, ɛhia ɔdɔ, nokorɛdie, ne animia. Sɛ nsɛmnsɛm bi sɔre a, ɛnsɛ sɛ awarefoɔ no pere wɔn ho sɛ wɔbɛgyaa awareɛ. Ɛsɛ sɛ wɔsi wɔn adwene pi sɛ wɔremma mframa mpo mfa wɔn ntam. Sɛ awarefoɔ no dɔ wɔn ho na wɔdɔ Yehowa a, wɔbɛbɔ mmɔden sɛ wɔbɛsiesie wɔn ntam asɛm biara, efisɛ “ɔdɔ to ntwa da.”
20 Seesei yɛwɔ “mmerɛ a emu yɛ den” mu, enti ɛnyɛ mmerɛ sɛ yɛbɛma yɛn awareɛ agyina na anigyeɛ aba mu. (2 Timoteo 3:1) Nanso Yehowa adaworoma, ɛbɛtumi ayɛ yie. Ɛnneɛ, dɛn bio na ɛsɛ sɛ awarefoɔ ko tia na ansɛe wɔn awareɛ. Ɛno ne nna mu ɔbrasɛe a abu so wɔ wiase baabiara no. Adesua a ɛdi so no bɛboa yɛn ma yɛahu sɛnea okunu ne ne yere bɛtumi abɔ wɔn awareɛ ho ban.
^ nky. 12 Sɛ asɛm bi si awarefoɔ ntam a, ɛsɛ sɛ wɔde firi na wɔsiesie. Nanso sɛ awarefoɔ no mu baako fi ne hokafoɔ akyi kɔsɛe awareɛ a, baako a waka no wɔ hokwan sɛ ɔde bɛfiri anaa ɔbɛgyaa awareɛ. Bible ma no kwan. (Mateo 19:9) Hwɛ asɛm a wɔato din “Bible No Adwene: Awaresɛe


text:
Yohane 8Nkwa Asem (NA-TWI)
Ɔbea guamanfo no
8 Yesu san kɔɔ Bepɔw a Ngo dua pii wɔ so no so. 2 Ade kyee anɔpa no, ɔsan baa asɔrefi. Nnipa bebree baa ne nkyɛn ma ofitii ase kyerɛkyerɛɛ wɔn. 3 Ogu so rekasa no, Yudafo mpanyin ne Farisifo de ɔbea bi a wɔkyeree no sɛ ɔrebɔ aguaman baa n’anim. 4 Wɔka kyerɛɛ Yesu se, “Kyerɛkyerɛfo, yɛkyeree ɔbea yi sɛ ɔrebɔ aguaman, 5 nanso Mose mmara hyɛ yɛn sɛ, ɔbea biara a wɔbɛkyere no saa kwan no so no, ɛsɛ sɛ wosiw no abo. Dɛn na woka wɔ ho?”
6 Wobisaa no eyi de sum no afiri sɛnea ɛbɛyɛ a wobenya asɛm bi agyina so atoto n’ano. Nanso Yesu bɔɔ ne mu ase de ne nsateaa kyerɛkyerɛw fam. 7 Wogu so rebisabisa no nsɛm no, ɔmaa ne mu so ka kyerɛɛ wɔn se, “Mo mu biara a ɔnyɛɛ bɔne da no, nni kan ntow ɔbo mmɔ no.”
8 Ɔsan bɔɔ ne mu ase kyerɛkyerɛw fam. 9 Nnipa no tee asɛm a Yesu kae no, wofitii ase fii hɔ mmaako mmaako fii mpanyin no so. Ɛkaa Yesu ne ɔbea no nko ara.
10 Yesu maa ne mu so no, obisaa ɔbea no se, “Nnipa a wɔde wo bae no wɔ he? Wɔn mu baako mpo nni ha a ɔbɛka asɛm bi atia wo?”
11 Ɔbea no buaa Yesu se, “Dabi, Owura.” Yesu ka kyerɛɛ no se, “Sɛ saa na ɛte de a, ɛnne me nso minni asɛm biara a mɛka de atia wo. Kɔ, na nkɔyɛ bɔne bio.”
Yesu, wiase hann
12 Yesu san toaa ne kasa no so ka kyerɛɛ nnipa no se, “Mene wiase hann no. Obiara a odi m’akyi no rennantew sum mu da na obenya hann a ɛkyerɛ nnipa kwan ma wɔkɔ nkwa mu.”
13 Farisifo no tee asɛm a Yesu kae no, wɔka kyerɛɛ no se, “Asɛm a woreka yi, yɛrennye nto mu, efisɛ, wo ara na woredi wo ho adanse.”
14 Yesu nso buaa wɔn se, “Sɛ me ara meredi me ho adanse mpo a, asɛm a meka no yɛ nokware, efisɛ, minim faako a mifi bae ne faako a merekɔ. Na mo de, munnim faako a mifi bae ne faako nso a merekɔ. 15 Mo ankasa mode mo adwene na ebu atɛn na me de, mimmu obiara atɛn. 16 Nanso sɛ ɛba sɛ ɛsɛ sɛ mibu atɛn a, m’atemmu bɛyɛ atɛntrenee, efisɛ, ɛnyɛ me nko na mebu atɛn; Agya a ɔsomaa me no ka me ho. 17 Wɔakyerɛw wɔ mo mmara mu se, sɛ adansefo baanu adanse hyia a na ɛkyerɛ sɛ wɔn adanse no yɛ nokware. 18 Midi me ho adanse na m’agya a ɔsomaa me no nso di me ho adanse.”
19 Nnipa no bisaa no se, “Ɛhe na w’agya no wɔ?” Yesu buaa wɔn se, “Munnim me, na munnim m’agya no nso. Sɛ munim me a, anka mubehu m’agya no nso.”
20 Yesu kaa eyinom nyinaa bere a na ɔrekyerɛkyerɛ wɔ asɔredan no mu sikakorabea hɔ no. Obiara antumi amfa ne nsa anka no, efisɛ, na ne bere a ɛsɛ sɛ wɔkyere no no nnui ɛ.
21 Yesu san ka kyerɛɛ wɔn se, “Mefi mo nkyɛn makɔ; mobɛhwehwɛ me, na morenhu me. Na mo de, mubewu wɔ mo bɔne mu. Faako a merekɔ no morentumi mma hɔ bi.”
22 Yudafo no bisabisaa wɔn ho wɔn ho se, “Ɛhe na ɔrekɔ a ose obi rentumi nkɔ hɔ bi no? Gyama ɔrekɔkum ne ho?”
23 Yesu buaa wɔn se, “Mo de, mufi asase so ha, nanso me de, mifi soro na mebae. Mo de, mufi wi yi ase nanso me de, mimfi wi yi ase. 24 Ɛno nti na meka kyerɛ mo se mubewu wɔ mo bɔne mu no. Na sɛ moannye anni sɛ, ‘MENE NEA MENE’ a, mubewu wɔ mo bɔne mu.”
25 Wobisaa no se, “Wo koraa, wone hena?” Yesu buaa wɔn se, “Mene nea daa meka kyerɛ mo se meyɛ no. 26 Mewɔ mo ho nsɛm pii a anka mɛka atia mo. Nanso, nea ɔsomaa me no yɛ ɔnokwafo na asɛm a meka no yɛ nea mate afi ne nkyɛn.” 27 Nnipa no ante no ase sɛ n’agya ho asɛm na ɔreka akyerɛ wɔn no.
28 Yesu ka kyerɛɛ wɔn se, “Sɛ munya ma Onipa Ba no so wɔ asɛnnua no so a, na mubehu sɛ, ‘MENE NEA MENE’ no, na afei mubehu bio sɛ mimfi me ara me pɛ mu nyɛ biribiara, na mmom, nea Agya no somaa me sɛ menka no nko ara na meka. 29 Nea ɔsomaa me no ka me ho daa. Onnyaw me da, efisɛ, meyɛ nea ɛsɔ n’ani.”
30 Nnipa a wɔtee nea Yesu kae no mu dodow no ara gyee no dii.
Yudafo ahohoahoa
31 Yesu ka kyerɛɛ Yudafo a wogyee no dii no se, “Sɛ mudi me nsɛm so a, moyɛ m’asuafo. 32 Ɛno ansa na mubehu nokware no na nokware no bɛma mo ade mo ho.”
33 Nnipa no buaa no se, “Yɛn de yɛyɛ Abraham asefo a yɛnkɔɔ nkoasom mu da na ɛyɛ dɛn na woka se wobɛma yɛade yɛn ho?”
34 Yesu buaa wɔn se, “Mereka nokware akyerɛ mo sɛ obiara a ɔyɛ bɔne no yɛ bɔne akoa. 35 Akoa biara nni kyɛfa wɔ abusua mu nanso ɔba de, daa ɔwɔ kyɛfa wɔ abusua mu. 36 Ɛno nti, sɛ ɔba no ma mode mo ho a, mobɛde mo ho daa. 37 Migye tom sɛ moyɛ Abraham asefo nanso morehwehwɛ me akum me, efisɛ, munni ne nkyerɛkyerɛ so. 38 Nea m’agya ayi akyerɛ me no na meka ho asɛm na mo de, nea mo agya aka akyerɛ mo no na mudi so.”
39 Nnipa no kae se, “Yɛn agya ne Abraham.” Yesu nso ka kyerɛɛ wɔn se, “Moyɛ Abraham asefo ampa a, anka ne nnwuma a ɔyɛe no bi pɛpɛɛpɛ na mobɛyɛ. 40 Nea mayɛ ne sɛ maka nokware a mete fi Agya no nkyɛn akyerɛ mo nanso mohwehwɛ me akum me. Abraham anyɛ biribi a ɛte sɛ eyi. Moreyɛ nea mo agya yɛe.” 41 Nnipa no san kae se, “Onyankopɔn nko ara ne Agya a yɛwɔ na yɛyɛ ne mma ankasa.”
42 Yesu ka kyerɛɛ wɔn se, “Sɛ Onyankopɔn yɛ mo Agya ampa ara a anka mobɛdɔ me, efisɛ, ne nkyɛn na mifi bae na mewɔ ha. Mamfi me pɛ mu na mebae; ɔno na ɔsomaa me. 43 Adɛn nti na monte nsɛm a mereka yi ase? Efisɛ, mompɛ sɛ mote ase. 44 Mo de, ɔbonsam ne mo agya, na mopɛ sɛ moyɛ nneɛma a ɔyɛ no nso bi. Ɔyɛ owudifo fi mfitiase. Onni nokware da, efisɛ, ɔnyɛ ɔnokwafo. Sɛ odi atoro a, ɛnyɛ nwonwa efisɛ, ɔyɛ ɔtorofo ne atoro agya. 45 Nanso me de, esiane sɛ meka nokware nti, na munnye me nni no.
46 “Mo mu hena na obetumi aka se midi bɔne bi ho fɔ? Sɛ meka nokware a, adɛn nti na munnye me nni? 47 Obiara a ofi Onyankopɔn mu no tie Onyankopɔn asɛm. Na mo de, esiane sɛ mumfi Onyankopɔn mu no nti, na muntie n’asɛm no.”
Yesu ne Abraham
48 Yudafo no bisaa Yesu se, “Sɛ yɛka se woyɛ Samariani a hohommɔne ahyɛ wo ma a, na yɛboa anaa?”
49 Yesu buae se, “Minni hohommɔne. Midi m’agya ni na mo de munni no ni. 50 Mempere nhwehwɛ anuonyam mma m’ankasa me ho. Obi wɔ hɔ a ɔhwehwɛ ma me na ɔno nso na odi ma me. 51 Meka nokware pefee kyerɛ mo se, obiara a odi m’asɛm so no renwu da.”
52 Yudafo no nso ka kyerɛɛ no se, “Afei na yɛahu ampa ara sɛ wowɔ hohommɔne! Abraham wui. Adiyifo no nso wuwui. Nanso wo de woka se, ‘Obiara a odi m’asɛm so no renwu da.’ 53 Woyɛ kɛse sen yɛn agya Abraham anaa? Owui; saa ara nso na adiyifo no wuwui. Wususuw sɛ woyɛ hena?”
54 Yesu buaa wɔn se, “Sɛ m’ankasa mehyɛ me ho anuonyam a, m’anuonyam no nka hwee. M’agya a mo nso moka se ɔyɛ mo Nyankopɔn no, ɔno na ɔhyɛ me anuonyam. 55 Mo de, munnim no nanso me de, minim no. Sɛ meka se minnim no a na meyɛ ɔtorofo sɛ mo ara. Minim no na midi n’asɛm nso so. 56 Mo agya Abraham ani gyei sɛ obehu me ba a mɛba no. Ohui na n’ani gyei.”
57 Yudafo no nso bisaa no se, “Wunnii mfe aduonum koraa na ɛyɛɛ dɛn na wuhuu Abraham?”
58 Yesu buae se, “Mereka nokware pefee akyerɛ mo se, ansa na wɔrebɛwo Abraham no, na mete ase.”
59 Yudafo no tasee abo sɛ anka wɔde rebesiw no, nanso Yesu kohintawee. Eyi akyi no, ofii asɔredan no mu hɔ kɔe.


text:
Afei na Mahu Onyankopɔn a Mesom No No
Pentekoste sɔfo bi a wɔkyerɛ sɛ ɔwɔ tumi a ɔde sa yare bɛsraa yɛn. Bere a ɔde ne nsa kaa me no, mitwa hwee, na manhu hwee bio, kyerɛ sɛ na ‘honhom atɔ me so.’ M’ani so tetew me no, ɛyɛɛ me sɛ manya nea mepɛ, ɛno ne tumi a wɔde sa yare no. Ɛyɛɛ dɛn na asɛm yi too me, na ɛkaa m’asetena dɛn? Ansa na mɛtoa m’asɛm so no, momma menka me ho asɛm kakra.
WƆWOO me December 10, 1968 wɔ Ilocos Norte, Philippines. Me ne me nuanom yɛ du, na me na meto so ason. Wɔtetee yɛn wɔ Katolek asɔre mu te sɛ Philippinesfo dodow no ara. Miwiee ntoaso sukuu afe 1986, na na me botae ne sɛ mɛyɛ nɛɛse adwuma. Nanso mantumi anyɛ saa adwuma no, efisɛ yare bi yɛɛ me maa m’adwene yɛɛ me sɛ mewu mpo. Amanehunu a ɔyare ma mefaa mu nti, meka kyerɛɛ Onyankopɔn sɛ ɔmmoa me na sɛ ɔboa me ma me ho tɔ me a mɛsom no afebɔɔ.
Ɛkyɛe ansa na me ho retɔ me, nanso me ho tɔɔ me akyi no, mekaee nea meka kyerɛɛ Onyankopɔn no. Enti June 1991 mu no, mekɔkyerɛw me din wɔ Pentekostfo Bible sukuu mu. Wɔkyerɛe sɛ ntetee a ɛwɔ sukuu hɔ no bi ne sɛ wubenya “honhom kronkron akyɛde a wɔde ma kwa” no bi. Ná mepɛ sɛ minya tumi a wɔde sa yare. Wɔkyerɛkyerɛɛ yɛn sukuu hɔ sɛ, akɔnkyen ne mpaebɔ na ɛbɛma yɛanya saa tumi no bi. Ná mepɛ sɛ nkurɔfo nya adwene sɛ mewɔ “akyɛde” no bi, enti da bi a na yɛn nyinaa rebɔ mpae no, miwiaa me ho tiee sukuuni bi mpaebɔ. Mihui sɛ ɔreyɛ awie no, meyɛɛ ntɛm san kɔɔ baabi a na merebɔ mpae no. Ɛno akyi no, mekaa nea sukuuni no kae wɔ ne mpaebɔ mu nyinaa kyerɛɛ no, na ɛma ogye dii sɛ afei de manya “akyɛde a wɔde ma kwa” no bi.
Bere a migu m’adesua so wɔ sukuu hɔ no, na nsɛm pii kyere m’adwene. Ɛho nhwɛso ne sɛ, Mateo 6:9 ka “Agya” no ne ne “din” ho asɛm. Mibisaa nsɛm bi te sɛ, “Agya bɛn na Yesu kaa ne ho asɛm no?” “Hena din na ɛsɛ sɛ wɔtew ho no?” Mpɛn pii no, na mmuae a me kyerɛkyerɛfo de ma no mu nna hɔ, na na ntease nso nnim. Ná wɔkyerɛkyerɛ sɛ Onyankopɔn yɛ Baasakoro, na wɔka sɛ ɛyɛ ahintasɛm. Ɛmaa m’adwene tu frae. Ne nyinaa akyi no, metoaa asɔfodi sukuu no so.
Mibehuu Yehowa Adansefo
Bible sukuu mu hɔ no, wɔkyerɛkyerɛɛ yɛn sɛ Yehowa Adansefo som no ne som a ɛnka nokware koraa. Ná wɔsan frɛ wɔn antikristo. Ɛma minyaa wɔn ho tan paa.
Midii mfe abien wɔ sukuu mu hɔ no, mekɔɔ fie kɔsraa m’awofo akwamma bere bi. Me nuabea panyin bi a wɔfrɛ no Carmen tee sɛ maba fie no, ɔno nso bae. Ná ɔyɛ Yehowa Dansefo a wabɔ asu, na na ɔyɛ bere nyinaa somfo. Bere a ɔyɛɛ sɛ ɔreka Onyankopɔn ho asɛm akyerɛ me no, me bo fuwii, na mekae sɛ: “Minim Onyankopɔn a meresom no no dedaw!” Meteɛteɛɛm guu ne so didii no atɛm, na mantie n’asɛm no. Mamma no kwan amma wanka asɛm no ankyerɛ me bio.
Bere a mesan kɔɔ Bible sukuu mu hɔ no, Carmen de So Ɛsɛ sɛ Wugye Baasakoro no Di? * nhoma no bi brɛɛ me. Memoamoaa no ntɛm de hyɛɛ gya mu. Ná m’abufuw no nkɔe.
Mekɔɔ M’anim Wɔ Asɔfodi Mu
Bere a migu m’adesua so wɔ Bible sukuu hɔ no, mitumi nyaa nkurɔfo ma wɔbaa asɔre no bi. Bere a me maame ne me nuabarima panyin nso bɛyɛɛ Pentekostfo no, m’ani gyei paa.
Miwiee Pentekost Bible sukuu no March 1994. Sɛnea maka dedaw no, na ɔsɔfo bi wɔ dwumadi no ase. Yɛn a yewiee sukuu no, na obiara pɛ sɛ ɔbɛn ɔsɔfo no, efisɛ na yɛwɔ gyidi bi sɛ ɔwɔ ayaresa akyɛde. Yɛkɔkaa ne ho wɔ baabi a na ogyina reto dwom no ne no huruhuruw bɔɔ yɛn nsam de akyene a na wɔrebɔ no sawee. Afei obiara a ɔsɔfo no de ne nsa kaa no no tɔɔ fam, kyerɛ sɛ, ‘honhom tɔɔ no so.’ * Bere a ɔde ne nsa kaa me no, me nso mitwa hwee na manhu hwee bio. M’ani so tetew me no, na misuro, nanso metee nka sɛ afei de, manya ayaresa tumi, enti m’ani gyei.
Ɛno akyi no, ankyɛ na mede saa tumi no saa abofra bi a atiridii atumi no yare. Mebɔɔ mpae wiei no, ɛhɔ ara na mfifiri fii ase tew abofra no, na atiridii no tu yerae. Afei de, metee nka sɛ metumi adi asɛm a meka kyerɛɛ Onyankopɔn no so. Nanso na meda so ara te nka sɛ mihia biribi. Me mu paa de, na migye di sɛ Onyankopɔn biako pɛ na ɔwɔ hɔ, nanso na minnim onipa ko a ɔyɛ. Asɔre no nkyerɛkyerɛ pii wɔ hɔ a, na ɛnsen me tirim.
Mede saa tumi no saa abofra bi a atiridii atumi no yare
Nneɛma a Ɛsesaa M’adwene
Saa nneɛma yi nyinaa sisii no, ɛmaa ɔtan a na mewɔ ma Yehowa Adansefo no yɛɛ kɛse koraa. Bere biara a meso Adansefo nhoma mu no, na mehyew no. Afei biribi a na menhwɛ kwan sii. Ɛyɛɛ me nwonwa pii bere a mihui sɛ Maame ani nnye yɛn asɔre no ho bio no. Ná Carmen ne no resua Bible! Me bo fuw me nua no paa.
Ɛnna mihuu Nyan! bi wɔ Maame fie. Kan no a, anka mɛhyew no. Nanso esiane sɛ na mepɛ sɛ mihu nea ɔrekenkan no nti, mibuebuee mu hwɛe. M’ani kɔbɔɔ asɛm bi so. Ná ɛfa obi a na ogye n’asɔre nkyerɛkyerɛ di paa ho. Nanso bere a ofii ase kenkan Adansefo no nhoma kaa Bible ho no, ɔbɛtee ase sɛ Baasakoro, hellgya ne ɔkra a enwu nkyerɛkyerɛ no nni Bible mu. Ɛkaa me koma. Saa nsɛm yi ara nso na na mepɛ sɛ mete ase. Efi bere a mekenkan saa asɛm no, me ho peree me sɛ me nso mehu nea Bible kyerɛkyerɛ ankasa.
Mesan kenkan asɛm bi wɔ Nyan! no mu; ná ɛfa kɔwensani bi a ɔnom nnubɔne ho. Bible a osuae no ma ɔyɛɛ nsakrae kɛse paa wɔ n’asetenam. Nea mekenkanee no ma mifii ase kenkan Adansefo no nhoma pii. Minyaa nhoma bi a wɔato din The Divine Name That Will Endure Forever, * na mekenkanee no, mihui sɛ Onyankopɔn din de Yehowa. Nokware Nyankopɔn koro pɛ no ho nokwasɛm a misuae no maa m’ani gyei paa.—Deuteronomium 4:39; Yeremia 10:10.
Nokware Nyankopɔn koro pɛ no ho nokwasɛm a misuae no maa m’ani gyei paa
Mekɔɔ so wiaa me ho kenkan nhoma ahorow no suaa Bible mu nokwasɛm bebree. Ɛho nhwɛso ne sɛ, na wɔakyerɛkyerɛ me wɔ Pentekoste sukuu mu hɔ sɛ Yesu yɛ Onyankopɔn. Nanso na mabehu wɔ Bible mu sɛ Yesu yɛ “Onyankopɔn teasefo no Ba.”—Mateo 16:15, 16.
Minyaa Koma Foforo
Bere a mihyiaa Carmen bio no, mekae sɛ mepɛ The Divine Name That Will Endure Forever no biako ne nhoma afoforo, na ɛyɛɛ no nwonwa. Ná matena Bible sukuu mu hɔ mfe pii, nanso wɔankyerɛkyerɛ me nokware no. Ná wɔafura m’ani. Bible mu nokware a na misua nti, afei de na m’ani agye paa. Metee Yesu asɛm no ase paa. Ɔkae sɛ: “Mubehu nokware no, na nokware no bɛma moade mo ho.” (Yohane 8:32) Nokware yi a misuae no sesaa m’abrabɔ nkakrankakra.
Nokware yi a misuae no sesaa m’abrabɔ nkakrankakra
Minyaa adwene sɛ, metumi awia me ho asom Yehowa Nyankopɔn na bere koro no ara makɔ so ayɛ ɔsɔfo. Ankyɛ na mihui sɛ mintumi nkyerɛkyerɛ asɔre no gyidi bio. Nanso na misuro; sɛ migyae asɔfodi no a, mɛyɛ dɛn anya sika? Sɛ migyae asɔfodi no bɛyɛ Yehowa Dansefo a, hwɛ sɛnea ɛbɛyɛ animguase ama asɔre no! Enti mekɔɔ so yɛɛ asɔfodi adwuma no, nanso na mekyerɛkyerɛ biribi foforo.
Mihyiaa me nuabea Carmen bio, na ɔka kyerɛɛ me sɛ menkɔ Yehowa Adansefo asafo nhyiam no bi. Ná metaa kɔ Laoag City, baabi a yɛn asɔre no ti wɔ, ɛno nti miwiaa me ho kɔhwehwɛɛ Ahenni Asa a Adansefo no hyia hɔ yɛ wɔn nhyiam no. Ɛhɔ no, wɔde me kyiaa bere nyinaa somfo bi a ɔwɔ saa asafo no mu; ná ne din de Alma Preciosa Villarin, na din a na wɔtaa de frɛ no ne “Precious.” Ɛwom, na meda so ara wɔ Adansefo no ho adwemmɔne, nanso mepenee so maa Precious ne me suaa Bible.
Ná me nuabea no nya me ho abotare kyerɛkyerɛ me Bible mu nokware. Mihui sɛ Precious nso wɔ saa suban no bi. Ná me bo tumi fuw ma me ne no gye akyinnye, na ɛtɔ mmere bi mpo a, na meteɛteɛ no ka kyerɛ no sɛ nea wɔakyerɛ me no de, biribiara ntumi nsesa m’adwene wɔ ho. Nanso ɔboaa me paa ma metee Bible no ase. Sɛnea Precious ne Adansefo foforo nyaa me ho adagyew na wɔdaa ahobrɛase ne odwo adi no, ɛkaa me koma paa. Eyi ma meyɛɛ m’adwene sɛ mɛsom Yehowa.
July 1995 mu no, mihui sɛ nea ɛbɛma matumi ayɛ nea Onyankopɔn pɛ ne sɛ megyae asɔfodi no. Adɛn ntia? Adiyisɛm 18:4 ka atorosom ho asɛm sɛ: “Mumfi ne mu, me man, sɛ mompɛ sɛ munya ne bɔne no mu kyɛfa na munya ne haw no bi a.” Sɛ migyae a, mɛyɛ dɛn anya sika? Hebrifo 13:5 boaa me. Ɛma mihui sɛ, Onyankopɔn ahyɛ bɔ sɛ yɛyɛ n’apɛde a, ‘Ɔrennyaw yɛn na ɔrempa yɛn nso da.’
Afei de na me papa ne me nuabarima no retan m’ani paa, nanso aka nnawɔtwe abien ama mabɔ asu abɛyɛ Ɔdansefo no, minyaa akokoduru kɔɔ fie kɔhyew nneɛma a na mede yɛ asɔfodwuma no nyinaa. Mehyew nneɛma no wiei no, mihui sɛ tumi a na mede yɛ anwonwade no nyinaa kɔ. Kan no sɛ meda a, mete nka sɛ biribi bɛhyɛ me so, nanso afei na ɛno nso agyae. Sunsuma a na ɛbɛnenam me mpomma akyi no, amma bio. Bible adesua no ma mihui sɛ akyɛde a wɔka sɛ ɛma wotumi sa yare no, emfi Onyankopɔn na mmom efi adaemone. Sɛnea abeawa a Paulo tuu “akɔm honhom” fii no mu no ani gyei no, me nso m’ani agye paa sɛ matumi atetew me ho afi adaemone nhyɛso ase.—Asomafo Nnwuma 16:16-18.
Hwɛ sɛnea na ɛyɛ anigye sɛ me ne Maame nyinaa bɔɔ asu bɛyɛɛ Yehowa Adansefo da koro; na ɛyɛ September 1996! Mebɔɔ asu bɛyɛɛ Yehowa Dansefo akyi no, mifii ase yɛɛ bere nyinaa som adwuma no bi, na m’ani gye sɛ mede mfe pii resom saa kwan no so.
Seesei maware ɔbarima bi a wɔfrɛ no Silver, na yɛrebɔ mmɔden de Bible mu nsɛm a ɛyɛ nokware no akyerɛkyerɛ yɛn babea. Me nuanom bi nso abɛka yɛn ho wɔ Yehowa som mu. Ɛyɛ me yaw sɛ mfe pii a atwam no, na minnim Onyankopɔn, nanso m’ani agye yiye efisɛ afei na mahu Onyankopɔn a meresom no no.
^ nky. 10 Yehowa Adansefo na wotintimii nanso seesei de, wɔagyae tintim.
^ nky. 13 Sɛ wɔka sɛ “honhom atɔ obi so” a, nea asɔrefo bi gye di ne sɛ “honhom” de ahoɔden bi aba gyidifo so ama wɔatwa ahwe.
^ nky. 18 Yehowa Adansefo na wotintimii.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Genesis 16:1-16
16 Saa bere yi, na Abram yere Sarai nwoo ɔba biara mmaa no,+ nanso na ɔwɔ Egyptni abaawa bi a wɔfrɛ no Hagar.+2 Ɛnna Sarai ka kyerɛɛ Abram sɛ: “Hwɛ, Yehowa asiw m’awo ho kwan.+ Enti mesrɛ wo, kɔ m’abaawa yi ho, na ebia ɔbɛwo ama me.”+ Na Abram tiee Sarai.+3 Enti Sarai maa ne kunu Abram waree Egyptni abaawa Hagar.+ Saa bere yi, na Abram anya mfe du wɔ Kanaan asase so.4 Enti ɔkɔɔ Hagar ho na onyinsɛnee. Bere a ohui sɛ wanyinsɛn no, na n’ani nsɔ ne maame a ɔne no te no bio.+5 Ɛnna Sarai ka kyerɛɛ Abram sɛ: “M’amanehunu yi nyinaa fi wo. Me ara na mede m’abaawa too wo kokom, afei wahu sɛ wanyinsɛn nti n’ani nsɔ me bio. Yehowa mmu me ne wo ntam atɛn.”+6 Enti Abram ka kyerɛɛ Sarai sɛ:+ “Hwɛ! W’abaawa no wɔ wo nsam. Yɛ no sɛnea eye w’ani so biara.”+ Na Sarai fii ase teetee no ma oguan fii ne nkyɛn.+7 Akyiri yi Yehowa bɔfo+ huu no abura bi ho wɔ Sur+ kwan so wɔ sare so.8 Obisaa no sɛ: “Hagar, Sarai abaawa, ɛhe na wufi na ɛhe na worekɔ?” Na obuae sɛ: “Mifi me maame Sarai nkyɛn na mereguan.”9 Yehowa bɔfo no kae sɛ: “San kɔ wo maame nkyɛn na brɛ wo ho ase hyɛ n’ase.”+10 Afei Yehowa bɔfo no ka kyerɛɛ no sɛ: “Mɛma w’asefo+ adɔɔso, na obiara rentumi nkan wɔn.”+11 Yehowa bɔfo no toaa so sɛ: “Hwɛ, woafa afuru na wobɛwo ɔbabarima na woato ne din Ismael,+ efisɛ Yehowa ate w’amanehunu.+12 Ɔbɛyɛ sɛ sare so afurum. Na ɔbɛma ne nsa so atia obiara, na obiara bɛma ne nsa so atia no;+ ɔbɛtena ntamadan mu wɔ ne nuanom nyinaa anim.”+13 Afei ofii ase bɔɔ Yehowa a ɔne no kasae no din sɛ: “Woyɛ Onyankopɔn a wuhu ade.”+ Na ɔkae sɛ: “Nea ohu me no na me nso mahu no yi?”14 Ɛno nti wɔfrɛɛ abura no Beer-Lahai-Roi.+ Ɛwɔ Kades ne Bered ntam.15 Na Hagar woo ɔbabarima maa Abram na Abram too abofra no din Ismael.+16 Bere a Hagar woo Ismael no na Abram adi mfe aduɔwɔtwe asia.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Mateo 18:1-35
18 Dɔn no mu na asuafo no baa Yesu nkyɛn bebisae sɛ: “Hena na ɔyɛ kɛse ankasa wɔ ɔsoro ahenni mu?”+2 Enti, ɔfrɛɛ abofra kumaa bi de no gyinaa wɔn mfinimfini+3 na ɔkae sɛ: “Nokwarem mise mo sɛ, sɛ moannan anyɛ sɛ mmofra+ nkumaa a, morenhyɛn ɔsoro ahenni mu da.+4 Enti obiara a ɔbɛbrɛ ne ho ase+ te sɛ abofra kumaa yi ne nea ɔyɛ kɛse ɔsoro ahenni no mu,+5 na obiara a obegye abofra kumaa a ɔte sɛɛ me din mu no, na wagye me nso.+6 Nanso obiara a ɔbɛto nkumaa a wogye me di yi mu biako hintidua no, anka eye ma no mmom sɛ wɔde owiyammo+ a afurum twe bɛsɛn ne kɔn mu de no akɔto po mfinimfini.+7 “Wiase nnue esiane hintidua nti! Nokwarem no, etwa sɛ hintidua no ba,+ nanso onipa a ɛnam no so a hintidua+ ba no nnue!8 Enti sɛ wo nsa anaa wo nan to wo hintidua a, twa fi hɔ tow kyene;+ eye ma wo sɛ wubedi dɛm anaa wobɛtɔ apakye de akɔ nkwa mu sen sɛ wɔbɛtow wo ne wo nsa abien anaa wo nan abien nyinaa ato daa ogya mu.+9 Afei nso, sɛ w’ani to wo hintidua a, tu fi hɔ na tow kyene; eye sɛ wode aniwa biako bɛkɔ nkwa mu sen sɛ wowɔ w’aniwa abien na wɔbɛtow wo ato Gehenna gya mu.+10 Monhwɛ na moammu nkumaa yi mu biako animtiaa; meka kyerɛ mo sɛ wɔn abɔfo+ a wɔwɔ soro no hu m’Agya a ɔwɔ soro no anim daa.+11 ——12 “Mudwen ho dɛn? Sɛ obi wɔ nguan ɔha na emu biako yera a,+ so ɔrennyaw aduɔkron akron no wɔ bepɔw so nkɔhwehwɛ nea wayera no?+13 Na sɛ ohu no a, nokwarem mise mo sɛ odi ne ho ahurusi sen aduɔkron akron a wɔnyerae no.+14 Saa ara nso na m’Agya a ɔwɔ soro no ani nnye ho sɛ nkumaa yi mu biako bɛyera.+15 “Bio nso, sɛ wo nua yɛ bɔne bi a, kɔda ne mfomso adi kyerɛ no wo ne ɔno nkutoo ntam.+ Sɛ otie wo a, woanya wo nua.+16 Na sɛ wantie a, fa onipa biako anaa baanu ka wo ho, na ama asɛm biara agyina adansefo baanu anaa baasa anom asɛm so.+17 Sɛ wantie wɔn a, ka kyerɛ asafo no. Sɛ wantie asafo no nso a, bu no sɛ amanaman muni+ anaa towgyeni.+18 “Nokwarem mise mo sɛ, biribiara a mobɛkyekyere wɔ asase so no yɛ nea wɔakyekyere wɔ soro, na biribiara a mobɛsan wɔ asase so no yɛ nea wɔasan wɔ soro.+19 Nokwarem no, meka kyerɛ mo bio sɛ, sɛ mo mu nnipa baanu pene so wɔ asase so sɛ wobebisa biribiara a ɛho hia a, m’Agya a ɔwɔ soro no bɛma wɔn nsa aka.+20 Na nea baanu anaa baasa ahyiam me din mu no,+ na mewɔ wɔn mfinimfini.”+21 Ɛnna Petro bebisaa no sɛ: “Awurade, mpɛn ahe na sɛ me nua yɛ me bɔne a, ɛsɛ sɛ mede firi no?+ Enkosi mpɛn ason anaa?”+22 Yesu ka kyerɛɛ no sɛ: “Meka kyerɛ wo sɛ, ɛnyɛ mpɛn ason, na mmom enkosi mpɛn aduɔson ason.+23 “Ɛno nti na ɔsoro ahenni te sɛ obi, ɔhene bi,+ a ɔpɛe sɛ ɔne ne nkoa bu akontaa+ no.24 Bere a ofii ase sɛ ɔne wɔn rebu akontaa no, wɔde ɔbarima bi bae a ɔde no ka dwetikɛse mpem du [=denare 60,000,000].25 Nanso esiane sɛ onni nea ɔde betua ka no nti, ne wura no hyɛe sɛ wɔntɔn ɔne ne yere ne ne mma ne nea ɔwɔ nyinaa mfa ntua ka no.+26 Enti akoa no kotow n’anim fii ase srɛɛ no sɛ, ‘Nya abotare ma me na metua ne nyinaa ama wo.’27 Asɛm no yɛɛ akoa no wura no mmɔbɔ na ogyaa no+ de ɛka a ɔde no kyɛɛ no.+28 Ɛnna saa akoa no fii adi kohuu ne yɔnko akoa bi a ɔno nso de no ka denare+ ɔha, na osoo no mu fii ase miaa ne menewa kae sɛ, ‘Tua ɛka a wode nyinaa.’29 Enti ne yɔnko akoa no hwee fam na ofii ase srɛɛ no sɛ, ‘Nya abotare+ ma me na metua wo ka.’30 Nanso wampene, na mmom ɔkɔe de no kɔtoo afiase kosi sɛ obetua ɛka a ɔde no.31 Enti bere a ne mfɛfo nkoa no huu nea asi no, wɔn werɛ howee pii na wɔkɔkaa nea asi no nyinaa kyerɛɛ wɔn wura no.+32 Ɛnna ne wura no frɛɛ no ka kyerɛɛ no sɛ, ‘Akoa bɔne, bere a wosrɛɛ me no mede ka no nyinaa kyɛɛ wo.33 So ɛnsɛ sɛ anka wo nso wuhu wo yɔnko akoa mmɔbɔ+ sɛnea mihuu wo mmɔbɔ+ no?’34 Afei ne wura no a asɛm no ahyɛ no abufuw no+ de no hyɛɛ afiasehwɛfo nsa, kosi sɛ obetua ka biara a ɔde.35 Saa ara+ na mo nso sɛ moamfi mo komam amfa amfiri mo nuanom a, me soro Agya ne mo bedi.”+


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Genesis 7:1-24
7 Ɛno akyi no, Yehowa ka kyerɛɛ Noa sɛ: “Wo ne wo fiefo+ nyinaa nkɔ adaka no mu, efisɛ meto m’ani a wo na woyɛ ɔtreneeni wɔ m’anim wɔ awo ntoatoaso yi mu.+2 Mmoa a wɔn ho tew nyinaa, fa ason ason, anini ne abere;+ na mmoa a wɔn ho ntew no fa abien abien pɛ, onini ne ɔbere;3 na wim ntuboa nso, fa ason ason, anini ne abere,+ na wɔanya nkwa ma wɔn ase atrɛw asase nyinaa so.+4 Na aka nnanson pɛ na mama osu atɔ+ agu asase so adaduanan, awia ne anadwo;+ na mɛpopa nea mayɛ a ɛte ase biara afi asase so.”+5 Noa yɛɛ nea Yehowa hyɛɛ no nyinaa.6 Bere a nsuyiri baa asase so no na Noa adi mfe ahansia.+7 Afei Noa ne ne mma ne ne yere ne ne mma yerenom kɔɔ adaka no mu ansa na osu no refi ase atɔ.+8 Na mmoa a wɔn ho tew ne wɔn a wɔn ho ntew ne ntuboa ne biribiara a ɛwea asase so,+9 ebiara abien abien, onini ne ɔbere, kɔɔ adaka no mu kaa Noa ho sɛnea Onyankopɔn hyɛɛ Noa no.10 Na ɛbae sɛ nnanson akyi no osu tɔe wɔ asase so.11 Noa asetena mu afe a ɛto so ahansia, ɔsram a ɛto so abien no da a ɛto so dunson no, subun kɛse no ano paapaee na ɔsoro mfɛnsere buebuei.+12 Na osu tɔɔ asase so adaduanan, awia ne anadwo.+13 Saa da no ara Noa ne ne mma Sem, Ham, Yafet,+ ne ne yere, ne ne mma yerenom kɔɔ adaka no mu;+14 wɔne wuram mmoa nyinaa, sɛnea wɔn su te;+ ne nyɛmmoa nyinaa, sɛnea wɔn su te; ne mmoa a wɔwea asase so nyinaa, sɛnea wɔn su te;+ ne ntuboa nyinaa, sɛnea wɔn su te;+ ne nnomaa ne ntakraboa nyinaa.+15 Wɔkaa Noa ho kɔɔ adaka no mu, aboa biara a nkwa wɔ ne mu na ɔhome,+ abien abien.16 Ɔhonam nyinaa mu anini ne abere na wɔkɔɔ mu sɛnea Onyankopɔn hyɛɛ no no. Afei Yehowa too ɔpon no mu.+17 Osu no tɔɔ asase so adaduanan, na eyiri pagyaw adaka no fii asase so ma ɛtɛn nsu no ani.18 Afei nsu no yirii faa asase so baabiara, nanso na adaka no tɛn nsu no ani.+19 Na nsu no yirii wɔ asase so araa ma ɛkataa mmepɔw atenten a ɛwɔ ɔsoro ase nyinaa so.+20 Eyirii kɔɔ soro koduu basafa dunum na mmepɔw no so katae.+21 Afei ɔhonam a ɛwɔ asase so nyinaa wuwui,+ ntuboa, nyɛmmoa, wuram mmoa ne mmoa a wɔnenam asase so manyamanya ne nnipa nyinaa.+22 Biribiara a nkwa wom na ɛhome fa ne hwenem, kyerɛ sɛ biribiara a ɛwɔ asase kesee so no, wui.+23 Enti ɔpopaa biribiara a ɛte ase fii asase so,+ fi nnipa so kosi mmoa so, mmoa a wɔwea so kosi wim ntuboa so, ɔpopaa wɔn fii asase so; na ɛkaa Noa ne wɔn a wɔka ne ho wɔ adaka no mu nkutoo.+24 Na nsu kɔɔ so yirii asase no so nna ɔha aduonum.


text:
ASƐM A ƐDA SO | KASA NYƐ OSIAKWAN BIO
Tete Osiakwan no Rebubu
KASA a nkurɔfo ka no wiase yɛ buburugyaa. Wobu akontaa sɛ kasa ahorow ahorow bɛyɛ 7,000 na ɛwɔ wiase. Ɛtɔ da a na wei adan osiakwan; ɛma akwantu, aguadi, nhomasua ne amammu mpo yɛ bisibasaa. Ɔhaw yi fii ase nyɛ nnɛ. Ɔhene Ahasweros (ebia ɔno na wɔsan frɛ no Xerxes I) bere so, bɛyɛ afe 2,500 a atwam ni no, Persiafo de ɔhene no mmara kɔɔ ahemman no nyinaa mu, “fi India kosi Etiopia. Na ne nyinaa yɛ amantam bɛboro ɔha aduonu ason, na wɔkyerɛw no sɛnea ɔman biara nkyerɛwee ne wɔn kasa te.” *
Ɛnnɛ, aban anaa ahyehyɛde kakraa bi na ɛbɛbɔ wɔn ho mmusu ayɛ saa adwumasono yi. Nanso ahyehyɛde bi afa ato ne ho so sɛ wɔbɛyɛ. Wo deɛ hwɛ, Yehowa Adansefo kyerɛ Bible ne nhoma ne video ase kɔ kasa bɛboro 750 mu. Kasa yi mu bɛyɛ 80 yɛ mum kasa. Na wokɔ Intanɛt so a, nhoma ne nneɛma foforo pii wɔ hɔ a wubetumi abɔ atie wɔ kasa pii mu. Wɔn a wɔn ani afura nso wɔ wɔn deɛ wɔ Braille mu.
Nea ɛyɛ anika koraa ne sɛ Yehowa Adansefo mfa saa adwuma no mpɛ sika. Wɔn a wɔkyerɛ nhoma ase no atu wɔn ho ama reyɛ saa adwuma no. Ɛdɛn paa na epusuw wɔn ma wɔkyerɛ kasa pii ase saa? Wɔyɛ no sɛn?


text:
Yɛn ara asaase nyi
Verse 1Yɛn ara asaase ni Ɛyɛ abɔdenden ma yɛn Mogya a nananom hwie gu, nya de too hɔ maa yɛn Adur
Ananse, Anyihaw Nnyɛ
Akrɔma yɛ adeyɛfo. Ananse de, ɔ yɛ kwaadwenyi. Wɔ yɛee adwene sɛ wɔ bɛyɛ kua abɔ mu. Wɔ hyɛee adwuma
Hiplife (In this life) (Obrafour & Sarkodie)
Obrafour Ɛnyɛ agorɔ o! Masɔre anɔpa redwene, mabrɛ ampo Medwene nsɛm a asisi wɔ nnwomtoɔ mu Tie, sɛ
Nkosazana Dlamini-Zuma
Nkosazana Dlamini-Zuma yɛ woana? Nkosazana Dlamini-Zuma kaee [healthcare] bom, wɔ Abibir Anaafo mu.
Maame (Obrafour)
Ɔbrafoɔ, mpem mmienu, 2000, Ghana, mabɛduru Hook Ɔbaatan nnim nea ne ba bɛ die Mama woatete me afir
Adonai
( Sarkodie) Yeah Akyiri hɔ fo no mo nyɛ no baako mma me wae Go (Castro) Obia'a nto ne collection (we
Kobby Amoa-Mensah
Kobby Amoa-Mensah yɛ woana? Kwabena Amoa-Mensah yɛ Kobby Amoa-Mensah. Ɔ yɛ banyin. Ɔ yɛ Kukuom Abrom
Aleluya Nyame
1 Aleluya Nyame Wo yɛ ɔhene ampa Wo ahendi boro ade nyinara so, me Nyame Yɛ bɛsom wo, Nyame Yɛ ahyir


text:
ASƐMMISA 2
M’ani Nnye Sɛnea Mete Ho—Adɛn Ntia?
NEA ENTI A EHIA
Ahwehwɛ nni atoro, nanso nneɛma pii wɔ hɔ a yenhu wɔ ahwehwɛ mu.
ƐDƐN NA WOBƐYƐ?
Wo deɛ hwɛ asɛm yi: Sɛ Julia hwɛ ahwehwɛ mu a, nea ohu ara ne obolo. Obisa ne ho sɛ, “Kɛseɛ wei deɛ mede rekɔ he? Ɛsɛ sɛ me so tew.” Nanso daa nea n’awofo ne ne nnamfo ka ne sɛ ɔyɛ “hweaa.”
Biribiara a Julia bɛyɛ ama ne so atew no ɔbɛyɛ. Nnansa yi koraa deɛ, nea abɛtɔ mu ne sɛ ɔpɛ sɛ ɔkyen ne ho kɔm . . .
Wone Julia a, anka wobɛyɛ dɛn?
SUSUW HO HWƐ!
Obiara pɛ sɛ ne ho yɛ fɛ, enti biribi saa hia wo a, ne kwan so a. Bible koraa ka sɛ na Sara, Rahel, Abigail, Yosef, ne Dawid yɛ nnipa a wɔn ho yɛ fɛ. Bible san ka sɛ na ababaa bi a ne din de Abisag “ho yɛ fɛ papa.”—1 Ahene 1:4.
Nanso mmabun bi wɔ hɔ a ahoɔfɛ hia wɔn dodo. Wei tumi de ɔhaw pii ba. Wo deɛ hwɛ:
Wobisabisaa mmaayewa bi nsɛm, na wɔn mu ɔha mu nkyekyɛm 58 kaa sɛ wɔsoso. Nanso wohwɛ mu paa a, wɔn mu ɔha mu nkyekyɛm 17 na yebetumi aka sɛ wɔso ampa.
Wɔyɛɛ nhwehwɛmu foforo, na wohuu sɛ mmea ɔha mu nkyekyɛm 45 yɛ hweaa, nanso na ɛyɛ wɔn sɛ wɔso dodo.
Ebinom suro sɛ wɔbɛyɛ kɛse enti wɔmpɛ sɛ wɔn ani bɛbɔ aduan so mpo. Wɔkyen wɔn ho kɔm ma ɛtɔ da a na ayɛ owu ne nkwa asɛm.
Sɛ wusuro sɛ wobɛyɛ kɛse nti worekyen wo ho kɔm a, kae sɛ ɛyɛ biribi a ɛyɛ hu, enti hwehwɛ mmoa. Wo ne w’awofo anaa ɔpanyin a wubetumi aka w’asɛm akyerɛ no mmɔ ho nkɔmmɔ. Bible ka sɛ: “Ɔyɔnko berɛbo dɔ bere nyinaa; ɔyɛ onua a wɔwoo no maa ahohia da.”—Mmebusɛm 17:17.
DƐN PAA NA ƐSƐ SƐ WODE W’ADWENE SI SO?
Yɛreka paa a, sɛ nkurɔfo bɛpɛ w’asɛm oo, wɔrempɛ w’asɛm oo, ne nyinaa gyina wo suban so. Wo deɛ yɛmfa Dawid ba Absalom nyɛ nhwɛso. Bible ka sɛ:
‘Obiara nni hɔ a na ne ho yɛ fɛ sɛ Absalom. Na dɛm biara nni ne ho.’
—2 Samuel 14:25.
Nanso na ɔyɛ onipabɔnefo a ahantan ne akɛsesɛm adidi ne mu. Ɛno nti Bible nka Absalom ho asɛmpa koraa. Nea yehu ara ne ɔbarima kontomponi a awudisɛm ahyɛ no ma.
Bible afotu yi fata paa:
“Monhyɛ nipasu foforo.”
—Kolosefo 3:10.
‘Mommma mo ahosiesie nnyɛ nnipa ani so de, na mmom momma ɛnyɛ komam nipa a wahintaw.’
—1 Petro 3:3, 4.
Ɛwom, ɛnyɛ bɔne sɛ obi bɛma ne ho ayɛ fɛ, nanso suban pa ho hia sen ahoɔfɛ koraa. Yɛreka a yɛreka yi, wo suban pa na ɛbɛma nkurɔfo apɛ w’asɛm, na ɛnyɛ wo tenten ne wo kɛse anaa w’animdua. Abaayewa bi a yɛfrɛ no Felicia kae sɛ: “Ahoɔfɛ twetwe nkurɔfo ba wo nkyɛn, nanso wo suban na yɛde bɛkae wo.”
WUHU WO HO SƐN?
Wohwɛ ahwehwɛ mu a, ɛyɛ a wo werɛ how?
Wopɛ sɛ wo ho yɛ fɛ nti, ɛwom a ɛyɛ wo sɛ kyen wo yam kɔm anaa mpo kɔyɛ oprehyɛn fa sesa wo honam?
Wubetumi asesa biribi wɔ wo ho a, anka dɛn na wobɛsesa? (Hwɛ nea ɛfa wo ho na sɛlɛt.)
WO TENTEN
WO KƐSE
WO TI NHWI
WO NIPADUA
W’ANIM
WO HONAM ANI
Nsɛmmisa mmienu a edi kan no, wokaa aane? Nea etwa to no nso wosɛlɛtee mmiɛnsa anaa nea ɛboro saa? Ɛnde hyɛ wei nsow: Ebetumi aba sɛ sɛnea wuhu wo ho no, ɛnyɛ saa koraa na nkurɔfo hu wo. Woanhwɛ yiye a, wubedi ahoɔfɛ akyi adwennwen ahaw wo ho anaa wobɛyɛ biribi apira wo ho kwa.


text:
Kristo asomafo
1Ɛsɛ sɛ mubu yɛn sɛ Kristo asomfo a wɔde Onyankopɔn ahintasɛm a nokware wɔ mu no ahyɛ yɛn nsa. 2 Ade baako a wɔhwehwɛ afi onipa a wɔde ahintasɛm no ahyɛ ne nsa no ne sɛ, obedi ne wura no nokware. 3 Sɛ mo anaa onipa bi bu me atɛn mprempren a ɛmfa me ho. M’ankasa nso mimmu me ho atɛn. 4 M’adwene mu yɛ fann nanso ɛno nkyerɛ sɛ midi bem fitaa. Awurade nko ara na obu me atɛn.
5 Enti ɛnsɛ sɛ mubu obiara atɛn kosi sɛ bere a ɛsɛ bɛba. Awurade ba mu no na wobebu atɛn a etwa to. Ɔbɛda nea ahintaw wɔ sum mu no adi na wada nea ahintaw wɔ nnipa koma mu no nso adi. Na nkamfo a ɛsɛ sɛ onipa biara nya fi Onyankopɔn hɔ no, wɔakamfo no.
6 Anuanom, mo nti mede Apolo ne me ayɛ nhwɛso sɛnea ɛbɛma mo asua asɛm a ɛka se, “Di mmara pa so” no. Ɛnsɛ sɛ mo mu biara de onipa bi hoahoa ne ho na obu ɔfoforo nso onipa teta. 7 Hena na ɔka kyerɛɛ wo se wokorɔn sen afoforo? Ɛnyɛ Onyankopɔn na ɔde biribiara a wowɔ no maa wo? Na adɛn nti na wode hoahoa wo ho sɛnea ɛnyɛ akyɛde?
8 Biribiara a mohwehwɛ no, mo nsa aka dedaw! Moyɛ adefo dedaw. Moayeyɛ ahemfo nanso yɛnyɛ bi! Nokwarem, anka mepɛ sɛ moyɛ ahemfo na anka yɛn nso yɛyɛ ahemfo bɛka mo ho. 9 Ɛyɛ me sɛ yɛn asomafo yi de, Onyankopɔn de yɛn atwa to sɛ nnipa bi a wɔabu wɔn kumfɔ wɔ bagua mu sɛ nnipa ne wiase abɔfo nyinaa nhwɛ.
10 Kristo nti, yɛyɛ nkwaseafo, nanso moyɛ anyansafo wɔ Kristo mu. Yɛyɛ mmerɛw, nanso moyɛ den. Wommu yɛn nanso wobu mo. 11 Ebesi saa bere yi mu ɔkɔm ne sukɔm de yɛn. Yefura ntamagow; wɔhwe yɛn; yedi atutena; 12 yɛyɛ adwuma a ɛyɛ den de hwɛ yɛn ho. Wɔdome yɛn a, yehyira; wɔhwe yɛn a yegyina ano. 13 Wɔyaw yɛn a, yɛde kasa pa bua. Yɛte sɛ wiase yi mu wura bi a yɛnka hwee de besi nnɛ.
14 Ɛnyɛ sɛ mepɛ sɛ migu mo anim ase nti na mekyerɛw saa nhoma yi brɛɛ mo. Na mmom mepɛ sɛ mekyerɛ mo kwan sɛ me ara me mma a medɔ wɔn. 15 Na sɛ mowɔ ahwɛfo ɔpedu mpo wɔ mo asetena mu wɔ Kristo mu a, mowɔ agya baako pɛ. Na mo nkwa a ɛwɔ Kristo Yesu mu no nti, menam Asɛmpa a meka kyerɛɛ mo no so abɛyɛ mo agya. 16 Mesrɛ mo sɛ munsuasua me.
17 Ɛnam eyi so nti, meresoma Timoteo na waba mo nkyɛn. Ɔyɛ m’ankasa me dɔ ba a odi me nokware wɔ Awurade mu. Ɔbɛkaekae mo m’akwan foforo a menam so di Kristo Yesu akyi ne nkyerɛkyerɛ a mekyerɛkyerɛ wɔ asafo biara a mekɔ mu no.
18 Mo mu bi ayɛ ahantan, susuw sɛ meremmɛsra mo. 19 Sɛ Awurade pɛ a, ɛrenkyɛ biara mɛba mo nkyɛn na m’ankasa mabɛhwɛ dwuma a saa ahantanfo yi betumi adi na ɛnyɛ asɛm a wɔbɛka no. 20 Onyankopɔn ahenni no nyɛ nsɛm na ɛyɛ tumi. 21 Emu nea ɛwɔ he na mopɛ? Memmɛbɔ mo mmaa anaa koma a ɔdɔ wɔ mu na ebu ade na memfa mmra mo nkyɛn?